10 Kempen Terbesar Maharaja Teragung Dinasti Qing

10 Kempen Besar Qing merupakan sebuah kempen ketenteraan yang di lancarkan oleh Dinasti Qing ketika pemerintahan Maharaja Qianlong (1735-1796). Kempen ini dijalankan sebanyak 10 kali bermula tahun 1747 ketika menentang orang Tibet di wilayah Sichuan hingga penyerahan kalah Nepal kepada Qing pada tahun 1792. 10 Kempen Besar Qing ini sebenarnya di rujuk sendiri oleh Maharaja Qianlong kepada dirinya sendiri ketika di penghujung usianya sebagai “Old man of the Ten Complete” dan menulis sebuah karangan yang berjudul “Record of the Ten Completions”

Senarai di bawah ialah 10 kempen-kempen ketenteraan yang di lancarkan ketika pemerintahan Maharaja Qianlong.

Kempen yang pertama ialah menumpaskan pemberontak etnik Tibet di wilayah Sichuan yang berlaku tahun 1747-1749, dan kempen kedua pada tahun 1771-1776. Kempen ini di kenali sebagai Kempen Jinchuan yang di jalankan sebanyak dua kali.

Pemberontakan berlaku apabila ketua puak Tibet di Sichuan yang di gelar Tusi ingin menyatukan seluruh Tusi di Jinchuan bagi membentuk pemerintahan berasingan daripada empayar China. Tusi di wujudkan sejak Dinasti Ming lagi akibat perbezaan budaya dan agama antara orang Cina dengan orang Tibet.

Bagi menyelesaikan masalah tersebut, Ming memperkenalkan sistem Tusi yang bertindak sebagai ketua bagi menguruskan hal ehwal berkaitan puak Tibet di Sichuan. Di wilayah Sichuan terutamanya di daerah Jinchuan, terdapat banyak kabilah Tusi yang semuanya menjadi naungan kepada empayar Ming. Menjelang kejatuhan Ming, terdapat beberapa Tusi ingin membebaskan diri daripada pengaruh Qing dan bertindak menyerang Tusi yang lain bagi menyatukan puak Tibet Sichuan.

Dalam kempem Jinchuan pertama antara tahun 1747-1749, Tusi utama Jinchuan iaitu Slob Dpon bertindak menyerang Tusi yang lain bagi menyatukan puak Tibet bagi membentuk sebuah wilayah yang merdeka. Hal ini menyebabkan Tusi yang setia kepada Qing bertindak melaporkan perkara tersebut kepada Gabenor Sichuan iaitu Ji Shan, yang kemudiannya menghantar ribuan tentera bagi memerangi Slob Dpon.

Ji Shan tidak berjaya dalam usaha tersebut terpaksa memaklumkan kepada kerajaan pusat di Beijing supaya mengerahkan ramai tentera ke Sichuan bagi menangkap Slob Dpon, dan Maharaja Kangxi bersetuju dan menghantar kira-kira 70,000 orang tentera pimpinan Zhang Guangsi dan Naqin. Di sebabkan faktor geografi Jinchuan yang bergunung-ganang, dan masalah peribadi antara Zhang dengan Naqin menyebabkan pasukan Qing tewas di tangan pemberontak. Kekalahan tersebut menyebabkan Zhang di jatuhi hukuman mati, manakala Naqin membunuh diri.

Kemudian Maharaja Qianlong menghantar panglima berpengalaman iaitu Fuheng bersama kira-kira 80,000 orang tentera pada tahun 1749. Akhirnya pemberontak berjaya di kalahkan dan Slob Dpon menyerah kalah. Beliau berjanji untuk taat setia kepada maharaja dan negara, dan sanggup membayar pampasan kepada negara.

1. Perang Qing-Dzungaria Keempat (1755-1759) – Kempen Kedua, Ketiga, dan Keempat

Perang Qing-Dzungaria (1687-1757) merupakan konflik ketenteraan yang panjang melibatkan Empayar China yang di ketuai Dinasti Qing menentang Empayar Mongol pimpinan Dinasti Dzungaria. Perang tersebut termasuk Perang Qing-Dzungaria Pertama (1687-1697), Perang Qing-Dzungaria Kedua atau Perang Tibet (1720), Perang Qing-Dzungaria Ketiga (1723-1732) ketika pemerintahan Maharaja Yongzheng, dan Perang Qing-Dzungaria Keempat (1755-1759).

Dalam Perang Qing-Dzungaria Pertama dan Kedua telah di terangkan di atas ketika pemerintahan Maharaja Kangxi yang di menangi oleh Qing. Dalam Perang Qing-Dzungaria Ketiga (1723-1732) berlaku ketika pemerintahan ayahanda Qianlong iaitu Maharaja Yongzheng. Perang tersebut berakhir dengan genjatan senjata apabila Qing tidak berjaya mengalahkan Mongol walaupun telah menghantar kira-kira 250,000 orang tentera. Dzungar hanya di tewaskan oleh orang Mongol sendiri daripada puak Khalka yang setia kepada Qing.

Manakala Perang Qing-Dzungaria Keempat (1755-1759) berlaku ketika pemerintahan Maharaja Qianlong dan merupakan siri yang terakhir dalam perang menentang puak Mongol Dzungar. Dalam perang tersebut, berlangsung ketika pemerintahan Maharaja Qianlong dan merangkumi tiga kempen ketenteraan yang termasuk dalam 10 Kempen Besar Qing. Perang ini merupakan perang terpenting dalam 10 Kempen Besar Qing bagi mengekalkan kuasa di wilayah Mongolia dan melebarkan kuasa ke Turkestan Timur (Xinjiang). Fuheng menjadi orang penting dalam menasihati maharaja ketika perang tersebut.

2. Kempen Kedua (1755)

Dalam kempen pertama Perang Qing-Dzungaria Keempat atau Kempen Kedua 10 Kempen Besar Qing, konflik berlaku antara dua orang pemimpin Mongol iaitu Dawaichi dan Amursana. Dawaichi bertindak sebagai pembangkang yang tidak mahukan Dzungaria tunduk dengan Qing, manakala Amursana pula lebih memihak kepada Qing. Dalam pemilihan sebagai Khan kepada kerajaan Dzungaria, Dawaichi berjaya mengalahkan

Amursana menyebabkan Amursana bertindak meminta bantuan ketenteraan daripada Qing untuk melawan Dawaichi. Qianlong bersetuju disebabkan Amursana bersetuju menjadikan Dzungaria sebagai negeri naungan kepada Qing, dan baginda menghantar bala tentera seramai 48,000 orang pimpinan Zhaohui. Amursana turut di sokong oleh pemerintah (atau Khoja) bangsa Turki puak Uyghur dari Altishahr atau Turkestan Timur iaitu Burhanuddin.

Akhirnya Dawaichi berjaya di kalahkan dalam peperangan tersebut dan Amursana di angkat menjadi Khan bagi Kekhanan Dzungaria tetapi kuasa beliau hanya sedikit sahaja, selebihnya di kuasai oleh Qing. Amursana tidak berpuas hati akibat tidak berkuasa penuh ke atas Kekhanan Dzungaria, beliau pula bangkit menentang Qing.

3. Kempen Ketiga (1756-1758)

Dalam kempen kedua Perang Qing-Dzungaria Keempat atau Kempen Ketiga 10 Kempen Besar Qing, Maharaja Qianlong memerangi Amursana akibat penentangan Amursana dan sahabatnya iaitu Chingunjav yang tidak berpuas hati kerana tidak berkuasa penuh ke atas Kekhanan Dzungaria. Tentera Qing pimpinan Zhaohui turut mendapat sokongan adik beradik Khoja dari Turkestan Timur iaitu Burhanuddin dan Jahan yang sebelum ini menyokong Amursana. Gabungan tentera Manchu-Turki serta sokongan tentera Mongol yang menyokong Qing berjaya mengalahkan Amursana dan Chingunjav. Kedua-duanya sempat melarikan diri.

4. Kempen Keempat (1758-1759)

Selepas tamat kempen kedua Perang Qing-Dzungaria Keempat pada tahun 1758, dua beradik tadi iaitu Burhanuddin dan Jahan pula bangkit menentang Qing kerana penguasaan Qing di wilayah Turkestan Timur. Mereka bersama beberapa puak Turki yang lain seperti Uzbek, Kazakh, dan Kyrgyz serta sokongan puak Mongol Dzungaria yang anti-Qing bersama-sama menentang Qing. Maharaja Qianlong sekali lagi mengarahkan Zhaohui untuk memerangi pemberontak.

Pada peringkat awal, Zhaohua tidak berjaya mengalahkan pemberontak apabila ramai askarnya terbunuh. Dengan itu, Qing menghantar pula tiga orang panglima iaitu Namjil, Fude dan Machang bagi membantu Zhaohui. Burhanuddin pula mengerahkan kira-kira 5,000 orang tentera berkuda melawan tiga orang jeneral tersebut dan berlaku pertempuran sengit yang berpihak kepada Qing tetapi kehilangan Namjil yang terbunuh. Kemenangan tersebut membawa kepada deretan kemenangan Qing dalam pertempuran berikutnya menyebabkan Burhanuddin dan Jahan mengundurkan diri ke wilayah Emiriyyah Badakhshan yang ketika itu di perintah oleh Mir Sultan Shah.

Sultan Shah berjanji akan menyerahkan dua orang Khoja tersebut kepada Qing, dengan menipu Burhanuddin dan Jahan bahawa mereka menerimanya yang melarikan diri ke negeri Badakhshan, sebaliknya apabila Khoja tersebut sampai ke ibu kota Badakhshan, Mir Sultan Shah menangkap mereka dan menyerahkan kepada tentera Qing pada tahun 1759. Dengan itu berakhirnya Perang Qing-Dzungaria Keempat

Peperangan tersebut sebenarnya merupakan malapetaka kepada puak Dzungaria apabila berlakunya pembunuhan beramai-ramai ke atas mereka oleh pasukan tentera Qing yang di kenali sebagai “Dzungar Genocide” yang membunuh hampir semua puak Dzungar hingga hampir pupus. Seramai kira-kira 600,000 orang puak Dzungar di bunuh, dan kini puak Dzungar telah kehilangan identiti akibat perkahwinan campur disebabkan mereka yang terselamat terlalu sedikit. Kerajaan Qing menyusun semula penempatan di kawasan wilayah asal Dzungaria dengan meletakkan etnik Cina Han, Cina Hui, dan Uyghur di kawasan tersebut

5.  Kempen Kelima (1765-1769) – Perang Qing-Burma

Perang Qing-Burma (1765-1769) atau Perang Sino-Burma merupakan Kempen Kelima daripada 10 Kempen Besar Qing ketika pemerintahan Maharaja Qianlong. Perang ini melibatkan Empayar China melalui Dinasti Qing menentang Empayar Burma melalui Dinasti Konbaung pimpinan Raja Hsinbyushin yang di beri jolokan “the most militaristic king of Konbaung”. Dalam kempen ini, kerajaan Qing melancarkan invasi sebanyak 4 kali ke atas wilayah Burma.

Perang ini tercetus akibat perbalahan sempadan antara Qing dengan Burma. Qing berkuasa di Yunnan, manakala Burma yang ketika itu di bawah Dinasti Toungoo berkuasa di negeri Shan. Kedua-dua wilayah tersebut merupakan sempadan antara kedua-dua dinasti. Menjelang kejatuhan Dinasti Toungoo di Burma, wilayah-wilayah kecil berjaya membebaskan diri daripada Empayar Burma dan membentuk negeri sendiri.

Sebahagian negeri-negeri tersebut berjaya di takluk oleh Qing. Kemudian, pada tahun 1752, Dinasti Toungoo telah di gulingkan oleh Aung Zeya yang kemudiannya menubuhkan Dinasti Konbaung dan memakai gelaran Raja Alaungpaya yang merupakan antara raja teragung dalam sejarah Myanmar.

Kemudian, Raja Alaungpaya ingin menguasai semula wilayah bekas jajahan Dinasti Toaungoo bagi mengembalikan semula kegemilangan Empayar Burma. Dengan pantas Raja Alaungpaya berjaya menakluk semula bekas wilayah Burma dan tenteranya sampai ke negeri-negeri Shan pada tahun 1758 bagi menguasai semula negeri tersebut. Serangan daripada Burma menyebabkan penguasa di Shan bertindak melarikan diri ke Yunnan, China dan memohon bantuan daripada Gabenor Qing di Yunnan.

Pada tahun 1759, Gabenor di Yunnan memohon bantuan ketenteraan daripada kerajaan pusat untuk bertindak balas ke atas Burma dan Maharaja Qianlong bersetuju untuk mengirim tentera Green Standard pimpinan Liu Zhao ke Yunnan dan menyerang Burma dari utara pada tahun 1764. Ketika itu, Raja Hsinbyushin yang baru sahaja menaiki takhta kerajaan Burma mula memasuki Empayar Siam pimpinan Kerajaan Ayutthaya dan berperang dengan Siam yang merupakan musuh tradisi Burma yang di kenali sebagai Perang Siam-Burma 1765-1767.

Invasi pertama di jalankan oleh Liu Zhao bersama 6,000 orang tentera ketika ramai tentera Burma menumpukan peperangan ke atas Siam. Liu dan beberapa tentera dari etnik Shan mula memasuki wilayah Burma dan mengepung bandar Kengtung. Burma bertindak balas dengan Ne Myo Sithu sebagai jeneral menyerang semula tentera Qing dan berjaya mengundurkan tentera Qing. Liu yang malu dengan kekalahan tersebut membunuh diri dengan meminum racun.

Invasi kedua yang di pimpin oleh Yang Yinju lebih besar dengan penyertaan 27,500 orang tentera dan 14,000 orang tentera Green Standard dan berjaya memasuki Burma Hulu dan menawan Bhamo pada tahun 1766. Burma yang menyedari kerajaan Qing menghantar tentera yang agak ramai bertindak menghantar panglima perang hebatnya iaitu Maha Thira Thura bagi menggempur Qing di Burma Hulu tetapi masih lagi menumpukan tumpuan dalam menghancurkan Siam.

Tentera Qing yang tidak biasa dengan cuaca panas di Burma menjadi semakin lemah akibat serangan penyakit dan ribuan tentera Qing mati akibat serangan pelbagai penyakit. Kesempatan ini di gunakan oleh Maha Thira Thura dan Ne Myo Sithu menghancurkan tentera Qing dan berjaya mengembalikan semula wilayah Burma Hulu dan Shan ke tangan Burma. Tentera Qing pimpinan Yang terpaksa berundur ke Yunnan dan beliau memalsukan berita kepada Maharaja Qianlong dengan mengatakan Qing telah berjaya mengalahkan Burma dan memohon supaya maharaja menerima pelan damai dari Burma. Bagaimanapun Maharaja Qianlong menyedari pembohongan tersebut dan menghukum bunuh ke atas Yang.

Invasi ketiga dilancarkan oleh Maharaja Qianlong dengan kehadiran panglima berpengalaman iaitu Ming Rui serta kira-kira 50,000 orang tentera yang kebanyakannya daripada tentera Manchu Bannerman yang lebih berpengalaman dan terlatih berbanding tentera orang Cina dalam sayap Green Standard Army. Qianlong berpendapat, dua kekalahan memalukan Qing dengan negara kecil seperti Burma di sebabkan orang-orang Cina dalam tentera Green Standard sangat lemah berbanding dalam sayap Manchu Bannerman.

Oleh itu, baginda menghantar ramai pasukan Manchu Bannerman bagi menggempur Burma. Serangan di lancarkan ketika musim sederhana bagi mengelakkan tenteranya di serang penyakit seperti invasi kedua yang dilakukan pada musim panas menyebabkan ramai tenteranya mati akibat serangan penyakit.

Di pihak Burma, mereka masih lagi memberikan tumpuan dalam usaha menghancurkan Siam yang perintah oleh Kerajaan Ayutthaya. Dalam dua invasi Qing sebelum ini, Raja Hsinbyushin yang berada di Siam menolak untuk menghantar semua tenteranya bagi melawan Qing sebab baginya menghancurkan Siam lebih penting.

Pada April 1767, Burma berjaya menakluk kota Ayutthaya yang merupakan ibu negara Kerajaan Ayutthaya. Kejatuhan Kerajaan Ayutthaya menyebabkan negeri-negeri dan wilayah dalam Empayar Siam membebaskan diri dan membentuk pemerintahan sendiri. Oleh itu, Burma mengambil masa untuk menguasai semua negeri-negeri tersebut.

Menjelang November 1767, puluhan ribu tentera Qing memasuki Burma dari Burma Hulu dan berpecah kepada dua bahagian yang keduanya akan menyerang Inwa (Ava) ibu negara Burma tetapi melalui laluan yang berbeza. Yang pertama pimpinan Ming Rui, yang kedua pimpinan E’erdeng’e.

Raja Hsinbyushin mengarahkan 3 orang komander perangnya iaitu Maha Thira Thura, Ne Myo Sithu, dan Maha Sithu bagi menghadapi ancaman Qing. Pertempuran berlaku di Bhamo dengan kemenangan berpihak kepada Qing, manakala di pasukan Qing pimpinan E’erdeng’e mengalami kesukaran apabila di serang secara gerila oleh Burma. Kekalahan Burma di Bhamo menyebabkan tentera Burma terpaksa berundur ke Inwa.

Raja Hsinbyushin yang menyedari ibu negaranya berada dalam keadaan bahaya terpaksa mengundurkan ramai tenteranya di Siam bagi melawan Qing. Dengan 30,000 orang tentera Qing pimpinan Ming Rui mara ke arah Inwa, pegawai Burma menggesa Raja Hsinbyushin untuk tidak meneruskan peperangan dengan Qing dan melarikan diri tetapi di tolak oleh Raja Hsinbyushin yang akan mempertahankan Burma walau apa cara sekalipun.

Pertempuran berlaku di Maymyo yang jarak kira-kira 80km utara Inwa dengan keajaiban berlaku apabila kemenangan berpihak kepada Burma. Manakala tentera Qing pimpinan E’erdeng’e turut mengalami kekalahan teruk akibat serangan bertali arus pasukan gerila Burma di kawasan pergunungan. Tentera Qing Machu Bannerman yang di tangkap di bunuh secara beramai-ramai, dan hanya kira-kira 2,500 orang sahaja daripada 50,000 orang tentera Qing selamat dan sempat melarikan diri. Ming Rui yang turut melarikan diri ke Yunnan bertindak membunuh diri.

Invasi keempat (1769) merupakan invasi terakhir Qing ke atas Burma dalam Perang Qing-Burma. Maharaja Qianlong terkejut dengan kekalahan Qing dalam invasi ketiga kerana telah menghantar ramai tentera berpengalaman serta jeneralnya yang hebat iaitu Ming Rui menentang Burma.

Baginda menjangkakan Qing mencapai kemenangan mudah tetapi sebaliknya berlaku. Tentera Qing telah mengatakan kepada maharaja bahawa Burma tidak akan dapat di takluk walau dengan apa cara sekalipun tetapi Maharaja Qianlong belum mengaku kalah, malah baginda kembali menyusun langkah bagi menentang sekali lagi Burma. Baginda melantik Fuheng yang berpengalaman sebagai penasihat ketika Qing menghancurkan Dzungaria dan kempen Jinchuan Pertama sebagai komander utama serta 3 orang timbalannya iaitu Agui, Suhede, dan Aligun.

Sebenarnya pegawai Qing telah bersetuju untuk berdamai dengan Burma dan di terima memandang Burma sibuk menguasai negeri-negeri di Siam. Tetapi pelan damai tersebut di tolak oleh Maharaja Qianlong yang dipengaruhi oleh Fuheng kerana ingin menjaga maruah Qing sebagai kuasa besar, manakala Burma hanyalah negara kecil. Dengan itu, Maharaja Qianlong menghantar 60,000 tentera Manchu Bannerman pimpinan Fuheng bagi menghadapi Burma.

Raja Hsinbyushin yang menyedari bahawa Qing telah menghantar tentera paling ramai berbanding tiga siri invasi sebelum ini terpaksa mengundurkan hampir semua tenteranya di Siam, dan menempatkan sedikit sahaja tenteranya di Siam menyebabkan sebuah negeri yang di ketuai oleh Chao Tak berjaya mengalahkan tentera “garison” Burma dan berjaya menyatukan semula Siam membentuk Kerajaan Thonburi, dan memakai nama Raja Taksin yang di gelar The Great oleh sejarawan.

Pada April 1769, Fuheng dan 60,000 orang tentera tiba di Yunnan dan merencana strategi peperangan. Pasukan Qing di pecahkan kepada 3 bahagian iaitu yang pertama menyerang Bhamo dan Kaungton, pasukan kedua dan ketiga menyusuri Sungai Ayeyarwaddy (Irrawaddy) dan mara ke arah Inwa yang turut di sertai ribuan pelayar dari Angkatan Laut Fujian. Fuheng tidak melalui pergunungan Shan kerana kawasan tersebut berisiko terkena serangan gerila Burma, dan beliau juga menjaga perhubungan bekalan makanan agar tidak terputus.

Di pihak Burma pula, strategi mereka bersifat bertahan. Raja Hsinbyushin mengarahkan Maha Thira Thura sebagai komander perang utama bersama 40,000 orang tentera, dan strategi mereka memecah 4 buah pasukan berasingan dengan 3 daripadanya melawan 3 pasukan Qing, manakala satu pasukan lagi bertindak memotong bantuan bekalan Qing. Pasukan penembak Perancis pimpinan Pierre de Milad yang berkhidmat dengan Burma turut di kerah dari Siam bagi menghadapi Qing. Ribuan bot Burma turut di gunakan menentang bot Angkatan Laut Fujian.

Peperangan berlaku pada Oktober 1769 ketika monsun belum lagi berakhir apabila Qing berjaya menawan Bhamo. Kemudian Qing membina ratusan bot untuk melalui Sungai Ayeyarwaddy. Akibat berlaku salah faham dalam mengikut arahan, tentera Burma dan pasukan bot Burma berjaya mengalahkan pasukan Qing. Pasukan bot Qing tewas kerana pasukan tentera darat Qing tidak membantu mereka akibat salah faham dalam mengikut arahan.

Dalam masa yang sama, tentera Burma juga berjaya memutuskan saluran bekalan makanan dan komunikasi menyebabkan pasukan tentera Qing terputus hubungan. Sekali lagi ramai tentera Qing terkena serangan penyakit akibat musim hujan yang melanda Burma dan kelaparan akibat kekurangan bekalan makanan. Hal ini di manfaatkan oleh Burma dalam mengalahkan tentera Qing dan bertindak mengepung pasukan Qing.

Pegawai Burma dan Qing menawarkan genjatan senjata tanpa pengetahuan Maharaja Qianlong dan Raja Hsinbyushin. Maha Thiru Thura membuat genjatan senjata dan tidak melakukan pembunuhan beramai kerana tidak mahu lagi di serang oleh Qing yang menyebabkan mereka menampung kos peperangan yang tinggi, bagi pihak Qing pula, mereka menerimanya kerana mereka berada di pihak yang kalah.

Dalam genjatan senjata tersebut, Qing perlu mengakui kekuasaan Burma di wilayah Shan dan bersetuju menghantar hadiah ke Burma, sebagai balasan Burma akan membebaskan ribuan tawanan perang Qing dan menyambung semula perdagangan antara kedua-dua negara.

Apabila isu genjatan senjata ini sampai ke pengetahuan Maharaja Qianlong, baginda marah dan tidak dapat menerima genjatan senjata tersebut yang mencalarkan maruah Qing apabila terpaksa memberikan hadiah kepada Burma. Baginda bertindak untuk tidak mengikuti genjatan senjata tersebut. Begitu juga bagi pihak Raja Hsinbyushin, baginda turut marah kerana genjatan senjata tersebut di buat tanpa pengetahuannya.

Kesannya, Maharaja Qianlong tidak menghantar hadiah kepada Burma manakala Raja Hsinbyushin tidak memulangkan tawanan perangnya ke China. kedua-dua negara Qing dan Burma mengambil langkah berjaga-jaga di sempadan masing-masing tetapi peperangan tidak berlaku sehingga kemangkatan Maharaja Qianlong dan Raja Hsinbyushin.

Bagi pihak Burma, walaupun mencapai kemenangan membanggakan melawan empayar gergasi Dinasti Qing, namun serangan Qing merupakan kerugian yang sangat besar kepada Burma kerana mereka bersusah payah menakluk Siam tetapi akhirnya meninggalkan begitu sahaja disebabkan terpaksa memberi tumpuan menentang Qing yang bertindak ingin menyerang ibu negaranya iaitu Inwa.

6. Kempen Keenam (1771-1776) – Kempen Jinchuan Kedua

Dalam Kempen Jinchuan Pertama telah di huraikan di atas di bahagian Kempen Pertama (1747-1749). Bagi kempen Jinchuan Kedua pula (1771-1776) yang juga kempen Keenam bagi keseluruhan 10 Kempen Besar Qing, cucu Slob Dpon iaitu Sonom bersama dengan sahabatnya iaitu Senggesang membentuk pakatan tentera secara rahsia dan bertindak menyerang Tusi yang lain secara tiba-tiba pada tahun 1771.

Marah dengan perbuatan tersebut, Maharaja Kangxi mengerahkan 20,000-50,000 orang tentera ke Jinchuan bagi melawan pemberontak tetapi di malukan oleh puak pemberontak. Maharaja bertekad mahu menghapuskan sistem Tusi dengan melantik panglima berpengalaman iaitu Agui dan Wenfu.

Sekali lagi Qing mengalami kekalahan di sebabkan faktor geografi dan cuaca sejuk melampau. Wenfu turut terbunuh dalam peperangan tersebut. Maharaja Kangxi yang nekad mahu menamatkan perang tersebut walaupun berhadapan dengan kos peperangan yang tinggi, bertindak menghantar kira-kira 400,000 orang tentera beserta meriam ke Jinchuan dan akhirnya berjaya menumpaskan pemberontak dan Sonom dibunuh.

Kempen peperangan menentang puak Tibet tersebut menelan belanja paling besar dalam 10 Kempen Besar Qing serta terpaksa mengerahkan kira-kira 600,000 orang tentera sepanjang kempen di jalankan.

7. Kempen Ketujuh (1786-1788) – Pemberontakan Lin Shuangwen

Pemberontakan Lin Shuangwen berlangsung antara 1786-1788 yang menyebabkan Maharaja Qianlong melancarkan kempen ketenteraan yang ketujuh dalam kariernya sebagai maharaja. Pemberontakan tersebut di cetuskan oleh Lin Shuangwen akibat ketidakpuasan hati beliau terhadap gabenor Qing di Taiwan iaitu Sun Jingsui. Sun bertindak kejam ke atas pengikut Tiandihui atau Persatuan Langit dan Bumi yang masih setia dengan Dinasti Ming, dan berjaya mengumpulkan ramai penyokong anti-Manchu di Taiwan.

Dengan jumlah pengikut kira-kira 50,000 orang, mereka berjaya mengalahkan pasukan Qing di Taiwan. Dengan berita kekalahan Qing di Taiwan dan puak pemberontak yang berjaya menguasai Taiwan, Maharaja Qianlong mengarahkan panglimanya iaitu Fuk’anggan untuk mengetuai kira-kira 50,000 orang tentera Qing ke Taiwan bagi menghapuskan kumpulan pemisah.

Ketika sampai di Taiwan pada tahun 1788, mereka mendapati kira-kira 300,000 orang pengikut Lin Shuangwen bersedia untuk menentang kerajaan. Disebabkan kekurangan peralatan perang dan kurang pengalaman, mereka tidak mampu mengalahkan pasukan Qing, dan akhirnya Qing berjaya menguasai semula Taiwan dan Lin di tahan.

8. Kempen Kelapan (1788-1789) – Invasi Qing ke atas Vietnam

Invasi Qing ke atas Vietnam atau di kenali sebagai Pertempuran Ngoc Hoi-Dong Da meletus antara tahun 1788-1789 yang melibatkan Dinasti Qing dengan Dinasti Tay Son yang memerintah di utara Vietnam.

Qing melancarkan invasi ke atas Dinasti Tay Son selepas waris Dinasti Le melarikan diri ke China dan memohon bantuan daripada Qing untuk memulihkan Dinasti Le dan menghancurkan Dinasti Tay Son. Mengikut adat, Dinasti Le mengakui dinasti-dinasti di China sebagai tuan mereka dan Vietnam merupakan sebuah negeri naungan kepada China.

Apabila Dinasti Le tumbang ke tangan Dinasti Tay Son, Dinasti Tay Son enggan mengakui ketuanan China ke atas Vietnam, dan bagi menjaga maruah Qing sebagai tuan kepada Vietnam, Qing bertindak memihak Dinasti Le dan ingin memulihkannya supaya Vietnam kekal sebagai negeri yang mengakui ketuanan kepada China.

Pada tahun 1788, pasukan Qing pimpinan Sun Shiyi beserta kira-kira 15,000 orang tentera menyerang Vietnam dari utara dan menakluk kota Thang Long (Hanoi) pada November. Maharaja Tay Son iaitu Maharaja Quang Trung (nama asalnya Nguyen Hue) merekrut ramai tentera sehingga mencecah 100,000 untuk bertempur melawan Qing yang sudah menceroboh wilayah Vietnam.

Ketika tentera Qing asyik dengan menyambut Tahun Baru Cina pada tahun 1789, tentera Tay Son datang menyerang secara mengejut dan berjaya mengalahkan Qing dengan mudah dan ramai komander perang Qing terbunuh. Sun Shiyi sempat melarikan diri ke China. Dengan itu, Tay Son berjaya mengembalikan semula wilayahnya di utara Vietnam.

Walaupun Maharaja Quang Trung memenangi pertempuran tersebut baginda menyedari serangan balas bakal tiba dari Qing yang mungkin akan menghacurkan kerajaannya. Oleh itu baginda bertindak mengakui ketuanan China ke atas Tay Son, dan membayar ufti ke China setiap tahun. Oleh itu bagi Qing, mereka sebenarnya kalah dalam menang.

9. Perang Cina-Nepal (1788-1792) – Kempen Kesembilan dan Kesepuluh

Perang Cina-Nepal merupakan konflik antara Kerajaan Nepal pimpinan rajanya iaitu Rana Bahadur Shah menentang Dinasti Qing ketika era pemerintahan Maharaja Qianlong. Pada asalnya peperangan ini hanya melibatkan Nepal dengan Tibet yang ketika itu merupakan negeri naungan kepada Qing.

Masalah timbul akibat masalah perdagangan antara Nepal dengan Tibet. Barangan yang di jual oleh Tibet dibeli dengan syiling yang tidak berkualiti daripada Nepal, hal ini menyebabkan kerugian di sebelah Tibet. Begitu juga dengan barang dari Tibet seperti garam yang di jual kepada Nepal merupakan garam yang tidak berkualiti sehingga menimbul kemarahan Nepal.

Selain itu, timbul khabar angin di Nepal bahawa Tibet mahu menyerang mereka akibat salah faham tersebut sebagai alasan untuk Nepal menyerang Tibet. Dengan itu, berlakunya perang pertama antara Nepal dengan Tibet.

Pada tahun 1788, bapa saudara kepada Raja Nepal iaitu Bahadur Shah dan beberapa panglimanya bertindak menyerang Tibet dan berjaya mengalahkan tentera Tibet pimpinan Dalai Lama. Maharaja Qianlong mengetahui pencerobohan Nepal tersebut bertindak mengirim tenteranya pimpinan Jeneral Chanchu ke Tibet bagi menenangkan wilayah tersebut. Chanchu tidak terus menyerang Nepal sebaliknya memilih untuk tinggal di Tibet sementara masalah reda, selepas rundingan dicapai mereka pulang semula ke China. Dalam rundingan yang di adakan antara kedua belah pihak dan perjanjian tercapai yang di kenali sebagai Perjanjian Kerung (Gyirong), Tibet didapati bersalah kerana menimbulkan provokasi dan masalah terlebih dahulu, dengan itu, mereka dikehendaki membayar pampasan dan ufti tahunan kepada Nepal. Tibet yang enggan membayar pampasan menyebabkan hubungan kembali tegang dan menjadi faktor utama berlakunya perang kedua antara mereka.

Akibat keengganan Tibet membayar pampasan dan ufti tahunan kepada Nepal menyebabkan Bahadur Shah sekali lagi mengumpulkan kira-kira 30,000 orang tenteranya bertindak menyerang Tibet melalui dua arah. Nepal berjaya mengalahkan tentera Tibet dan bandar Gyirong dan Kuti di takluk oleh Nepal. Sebaik sahaja Maharaja Qianlong mengetahui Tibet sekali lagi di serang, kali ini baginda tidak berlembut lagi, baginda menghantar kira-kira 70,000 orang tentera yang di ketuai oleh Fuk’anggan. Pertempuran berlaku memihak kepada Qing dan dalam keadaan terdesak Bahadur Shah terpaksa meminta bantuan ketenteraan dan kelengkapan perang dengan Syarikat Hindia Timur Inggeris (SHTI) bagi menguatkan askarnya yang turut berdepan serangan negeri jiran iaitu Sikkim. SHTI telah meletakkan beberapa syarat yang dilihat oleh Bahadur sebagai cubaan untuk menjajah Nepal, Bahadur Shah tidak bersetuju dengan SHTI kemudiannya terpaksa menyerah kalah dengan Qing dan menandatangani perjanjian yang dikenali sebagai Perjanjian Betravati yang meletakkan syarat Nepal dikehendaki menghantar ufti ke China selang 5 tahun sekali dan mengakui kekuasaan Qing di Tibet.

KESIMPULAN

10 Kempen Besar Qing di lancarkan bagi mengukuhkan Qing sebagai empayar terkuat di rantau Asia. Kempen ini sebenarnya meninggalkan beban kewangan yang tinggi kepada Dinasti Qing kerana perlu menempuh peperangan yang besar terutamanya ketika menentang puak Tibet dalam Kempen Jinchuan. Walaupun menghadapi kesukaran seperti kempen menentang Tibet di Sichuan, serta kekalahan kepada Burma dan Vietnam, Maharaja Qianlong tetap unggul manjadi maharaja teragung Dinasti Qing dengan keamanan dalam negara iaitu di Tanah Besar China tanpa pergolakan politik dan sokongan padu orang Han kepada baginda.

RUJUKAN

The Editors of Encyclopædia Britannica. “Qing dynasty”. Encyclopædia Britannica. Retrieved 12 March 2018.

Maxwell K. Hearn and Madeleine Zelin, Consultants. The Kangxi and the Qianlong Emperor. Project Mcah Columbia.

Peter C. Perdue, China Marches West:The Qing Conquest of Central Asia,177-180

Burney, Col. Henry (August 1840). Four Years’ War between Burmah and China. The Chinese Repository. 9. Canton: Printed for Proprietors.

Dai, Yingcong (2004). “A Disguised Defeat: The Myanmar Campaign of the Qing Dynasty”. Modern Asian Studies. Cambridge University Press

Skoggard, Ian A. (1996). The Indigenous Dynamic in Taiwan’s Postwar Development: The Religious and Historical Roots of Entrepreneurship. M.E. Sharpe. ISBN 9781563248467. OL 979742M

A History of Vietnam: From Hong Bang to Tu Duc, Chapter 6 The Nguyen Hue Epic, pages 153–159, by Oscar Chapuis, Greenwood Publishing Group (1995), ISBN 0-313-29622-7

“Tibetan and Nepalese Conflict”. Official website of Nepal Army. Archived from the original on 2011-06-07.


Permulaan Korupsi Dalam Gereja

Pada waktu kemuncak Zaman Pertengahan, korupsi sudah pun berleluasa dalam pentadbiran Gereja. Gereja bukan lagi berada di bawah naungan kekuasan Paus di Rom. Juga, akibat kelemahan pentadbiran Maharaja Rom Suci, banyak Gereja telah tunduk di bawah kekuasaan bangsawan dan Aristokrat yang mempunyai autoriti di sesetengah tanah dan wilayah. Gereja bukan lagi menjadi tempat tumpuan keagamaan dan sosial yang selalu dirujuk oleh masyarakat sebelumnya.

Para bangsawan dan Tuan Tanah yang sepatutnya bertanggungjawab melindungi kepentingan Gereja, telah menyalahgunakan autoriti itu untuk memberikan tekanan kepada Gereja sendiri. Akhirnya, gereja telah menjadi kilang menghasilkan gandum, bengkel menghasilkan dan menyimpan senjata, ketuhar untuk menghasilkan makanan. Malah, dalam sesetengah kes, gereja telah digunakan sebagai tempat bahan buangan.

Tidak cukup dengan itu, para biskop dan paderi turut tunduk terhadap aturan-aturan tersebut. Tambahan lagi, Aristokrat melihat posisi di Gereja sebagai sebuah keistimewaan, maka jawatan-jawatan di Gereja dipenuhi oleh mereka. Malah, menjadikan hak milik Gereja itu sebagai hak milik mereka, bukan hak milik umum.

Korupsi dalam pentadbiran Paus di Rom juga menjadikan Gereja melemah. Paus sendiri telah dilantik oleh mereka yang berkepentingan. Aristokrat di Rom melantik ahli keluarga mereka untuk mendapatkan jawatan Paus supaya mereka dapat menguasai Rom sendiri.

Salah seorang Paus yang bermasalah adalah John XII (937M – 964M), yang menjadi Paus pada umur 18 tahun melalui pengaruh keluarganya. Merupakan seorang yang hampir buta huruf dan terlibat dalam skandal seksual.

Sebagai penjaga makam St. Peter dan Paul serta sebagai ketua spiritual Kristendom Barat, Kepausan tetap menjadi institusi yang dihormati walaupun ia berada pada tahap yang mengecewakan. Tetapi Paus yang menduduki ‘kerusi’ St. Peter telah dijadikan sebagai suatu urusan yang sangat penting (Judith G. Coffin, Robert C. Stacey, Robert E. Lerner, Standish Meacham, 2002).

Pada sekitar tahun 1300M, Gereja mula korup kembali. Bukan korup kerana kerancuan sistem pentadbirannya seperti sebelum ini, tetapi akibat salah guna kuasa dan ketamakan badan-badan Gereja. Pada sekitar tahun 1305M, Jabatan Kepausan telah berpindah ke Avignon, Perancis dan terpaksa tunduk pada kepentingan Kerajaan Perancis.

Hal ini kerana konflik antara Raja Philip IV (1268M – 1314M) dengan Paus Boniface VIII (1235M – 1303M) memunculkan kemenangan besar ke atas kerajaan Perancis. Paus-paus yang menggantikan Boniface VIII tidak sanggup mengundang kemarahan kerajaan Perancis untuk berlepas daripada cengkaman mereka.

Walaupun begitu halnya, Paus-paus ini sedar akan hakikat sebenarnya mereka mempunyai kelebihan tersendiri dengan tunduk pada kepentingan tersebut. Pertamanya adalah mereka selamat melicinkan pentadbiran di Avignon berbanding di Rom, Itali. Pada waktu itu, Rom mengalami pergolakan politik dan pemberontakan sehingga Paus sendiri tidak mampu mencari perlindungan untuk mempertahankan kestabilan pentadbiran.

Tambahan lagi, kerajaan Perancis memberikan perlindungan kepada Gereja ketika di Avignon. Selain itu, Gereja mampu mendapatkan bantuan daripada kerajaan Perancis untuk mendapatkan kepentingan polisi dua hala di Selatan Itali dan Jerman.

Mungkin, peristiwa penting yang menyebabkan rosaknya pentadbiran Gereja adalah apabila Raja Perancis menawarkan calon-calonnya sendiri untuk memenuhi badan Gereja sebagai pulangan mereka akan memberikan bantuan kewangan yang besar untuk Gereja. Apa yang pernah diperjuangkan oleh Gregory VII supaya tiada campur tangan aristokrat dalam urusan Gereja, akhirnya hancur pada lewat Zaman Pertengahan.

Walaupun begitu, Gereja semakin maju dalam menguruskan pentadbirannya. Hal kewangan dan pengisian jawatan kosong semakin licin pengurusannya. Dalam hal pengisian jawatan kosong, Gereja selalunya menamakan calon-calon yang dicadangkan oleh Raja Perancis dan Raja England. Selain itu, pembendungan gerakan-gerakan bidaah semakin berjaya dan tentunya kekejaman tidak dapat dielakkan.

Gereja maju dari sudut pengurusan dan pentadbirannya, tetapi korupsi mula menular. Gereja mula hilang kepercayaan dan hormat daripada masyarakat. Wang atau bayaran yang diminta oleh Gereja terlalu tinggi sehingga masyarakat menjauhi mereka.

Lantaran kutipan bayaran daripada masyarakat, kehidupan para Paus dan paderi terlalu mewah sehingga mengatasi segolongan aristokrat tertentu. Pentadbiran Paus Celement VI (1291M -1352M) adalah antara yang paling korup. Beliau sanggup mendapatkan kekayaan atas nama agama. Beliau juga sanggup melantik sesiapa saja walaupun tidak layak sekiranya kehendak politik memaksanya melakukan sedemikian.


Penemuan Sains Yang Mencipta Senjata Pembunuh 226,000 Nyawa

Joseph Stalin terduduk habis selepas mendengar apa yang berlaku di Hiroshima dan Nagasaki. Perasaan amarah menyelubungi hati beliau yang remuk dalam ketakutan, kerana Amerika Syarikat terbukti berjaya menundukkan keangkuhan Jepun tanpa perlu mendaratkan anggotanya. Lalu beliau mengerahkan saintis-saintis Soviet untuk kejar teknologi Amerika Syarikat.

Umumnya, bom atom telah meragut 226,000 nyawa di dua bandar tersebut. Soviet sangat perlu teknologi ini untuk menjadi pengimbang agar Amerika Syarikat takkan berani buat benda yang sama.

Namun pemerolehan senjata atom ini bukan mudah. Jauh Amerika Syarikat melangkah, dibantu pula dengan nasib apabila kerajaan Jerman bertindak menindas saintis sendiri. Pembelahan nuklear (nuclear fission) ditemui pada tahun 1938, hasil usaha Otto Hahn dan Fritz Strassman yang memperluas kajian dibuat saintis-saintis sebelum mereka. Jadi pihak Jerman mula digeruni Amerika Syarikat.

Rata-ratanya percaya yang Jerman mampu membina senjata hasil daripada penemuan ini. Namun mereka tidak sedar, bahawa Jerman kehilangan ramai saintis fizik dan kimia yang lari keluar kerana ada kena-mengena dengan kaum Yahudi (sama ada mereka Yahudi, atau mereka berkahwin dengan Yahudi).

Pada Ogos 1939, dua saintis berkenaan menulis surat kepada pihak White House. Penulis Leo Szilard tahu beliau perlu tandatangan sokongan untuk menguatkan hujahnya. Bukan mudah untuk tembus birokrasi gila yang bersarang dalam Amerika Syarikat. Jadi beliau berusaha untuk mendapatkan Albert Einstein sendiri.

Selepas Einstein meletakkan tandatangannya, barulah surat tersebut sampai terus ke tangan Franklin D. Roosevelt. Szilard dan Einstein meminta White House bantu penyelidikan beberapa saintis, seperti Enrico Fermi misalnya (Barlow, 2019).

Pelan Tindakan White House

Pihak Amerika Syarikat bersetuju untuk menyediakan AS$6,000 yang dibelanja Enrico Fermi dan Leo Szilard untuk membeli graphite. Dana ini mengikut peringkat berkembang menjadi The Manhattan Project, yakni sebuah projek berskala besar dengan tujuan untuk menghasilkan senjata atom. Amerika Syarikat menjemput British masuk dalam projek ini – tetapi atas kepentingan, mereka tidak mempelawa Soviet meskipun sama sekutu dalam Perang Dunia Kedua.

Jemputan ini mendedahkan bahawa British juga sedang mencuba nasib dalam pembinaan senjata sedemikian. Dan projek British didapati lebih besar… tetapi masih jauh untuk dibandingkan dengan Amerika Syarikat (Phelps, 2010). Lagi mendalam mereka mengkaji keupayaan uranium dan plutonium, lagi mereka sedar betapa berkuasanya bom ini.

Lalu pentadbiran Roosevelt membentuk sebuah jawatan kuasa kecil dalam kalangan orang-orang tertinggi negara seperti White House, Pentagon, dan saintis-saintis tertentu sahaja. Kerja mereka sekarang adalah untuk memuatkan teknologi ini dalam bentuk sebuah bom, iaitu Project Y sebelum mengujinya pada 16 Julai 1945 di New Mexico.

Bom ujian adalah bom yang sama dilepaskan di Nagasaki. Jadi mereka tahu kedahsyatan senjata yang dicipta ini – dengan letupan serta penghamburan tenaga luar biasa. Sampai hari ini lima daerah keliling zon ujian terdedah pada risiko pencemaran radiasi (Bouville, et al., 2020). Boleh kata Jerman bernasib baik, kerana sudah serah kalah pada masa ini. Jika Berlin masih bertahan asakan Tentera Merah, entah apa akan berlaku pada Jerman pada hari itu.

Walaupun Jerman sudah serah kalah, Perang Dunia Kedua masih berterusan… kerana Jepun masih enggan tunduk. Rata-ratanya dalam kalangan jeneral ingin berjuang sampai titisan darah terakhir. Kerana Jepun masih belum pernah kalah dalam peperangan… apatah lagi menjadi mangsa pencerobohan kuasa asing. Franklin D. Roosevelt pada masa ini pula sudah meninggal dunia. Kuasa Amerika Syarikat dipegang Harry S. Truman, yang sudah naik muak dengan keangkuhan Jepun.

Lalu Truman menandatangani persetujuan untuk melepaskan dua butir bom… untuk membuktikan pada Jepun yang Amerika Syarikat telah menemui metodologi perang serba baharu. Dan itulah yang berlaku di Hiroshima dan Nagasaki. Tidak perlu mendarat anggota perang. Hanya dua kapal dan dua bom untuk mengakhiri segala-galanya.

RUJUKAN:

Barlow, A. (2019). The Manhattan Project and the Dropping of the Atomic Bomb: The Essential Reference Guide. ABC-CLIO. Halaman 24.

Bouville, A., et al. (2020). The Methodology used to assess doses from the First Nuclear Weapons Test (Trinity) to the Populations of New Mexico. Health Physics. 119 (4): 400-427.

Phelps, S. (2010). The Tizard Mission: the Top-Secret Operation that Changed the Course of the World War II. Westholme. Halaman 282-283.


Betul Ke Lipas Kebal Let*pan Nuklear?

Tidak lama dahulu, ada satu filem Disney Pixar yang menggamit perhatian penulis iaitu Wall-E (2008). Bumi digambarkan dalam filem animasi berkenaan sebagai tempat tandus tanpa dihuni oleh manusia kecuali sebuah robot pemampat sampah bernama Wall-E. Menariknya, haiwan peliharaan robot berkenaan ialah seekor lipas bernama Hal, satu petunjuk dari Pixar bahawa lipas akan hidup lebih lama berbanding manusiawi.

Kebanyakan orang percaya lipas boleh terselamat daripada apa saja 4ncaman termasuklah l3tupan b0m nuklear. Bila ditanya bukti, mereka merujuk sama ada eksperimen Mythbusters terhadap lipas pada tahun 2012 atau khabar angin serangga bertambah secara mendadak selepas s3rangan b0m 4tom di Hiroshima dan Nagasaki.

Tetapi bagi pemenang Hadiah Nobel Keamanan 2017, Profesor Tilman Ruff, beliau tidak melihat sebarang bukti kukuh yang menyokong teori tersebut. Beliau menambah, “Saya melihat banyak gambar orang yang cedera di Hiroshima dengan banyak lalat berterbangan dan anda boleh bayangkan sesetengah serangga boleh terselamat dari s3rangan berkenaan. Tetapi mereka akan tetap terkesan walaupun lebih bertahan lama berbanding manusia.”

Teori ini diuji oleh Mythbusters dengan mendedahkan lipas-lipas kepada bahan radioaktif. Hasil eksperimen menunjukkan lipas hidup lebih lama selepas didedahkan dengan bahan radioaktif berbanding manusia tetapi m4ti akibat tahap radiasi yang tinggi. Bagaimanapun, eksperimen tersebut disifatkan Profesor Mark Elgar sebagai tidak lengkap kerana mereka hanya melihat berapa hari lipas masih hidup selepas terdedah kepada bahan radioaktif.

Ini kerana mereka tidak melihat bagaimana pendedahan radiasi memberi kesan kepada keupayaannya menghasilkan telur sekaligus menjamin kelangsungan spesies itu. Prof Elgar berkata, “Wujud sedikit bukti mereka boleh bertahan dengan pendedahan sinaran gamma tetapi lipas tidak semestinya serangga yang paling lama bertahan.”

“Anda boleh saja berhujah sesetengah semut terutama semut yang membina sarang jauh di bawah tanah mempunyai peluang lebih tinggi untuk selamat berbanding lipas.” Ujian-ujian radiasi yang dijalankan ke atas serangga sebelum ini menunjukkan lipas bertahan enam hingga 15 kali lebih lama berbanding manusia masih tidak boleh mengatasi keupayaan lalat buah.

Tambah Prof Elgar lagi, spesies lipas Amerika dan Jerman sebagai pembersih rumah tidak berbayar menakutkan orang ramai sekaligus memberi nama buruk kepada spesies lipas yang lain. Terdapat lebih 4,000 spesies lipas yang wujud di seluruh dunia termasuk lipas Mardi Gras Australia yang mempunyai warna dan corak yang unik.

Teori lipas boleh bertahan lama daripada s3rangan nuklear mungkin berpunca cirinya yang cepat membiak, mengeluarkan lebih banyak telur dan sukar dibvnvh dengan bahan kimia. Prof Elgar menambah, “Mereka amat bijak bertahan. Jika anda cuba dan memijak lipas, ia akan mengeluarkan bau yang kurang enak sebagai bahan penghalau yang efektif bagi mengelakkan ia ditangkap.

“Dengan badan yang rata, ia boleh melarikan diri ke tempat yang sukar dicapai kita.” Lipas juga bergantung kepada detritus daripada organisma hidup lain untuk terus hidup. Justeru, Prof Elgar mempersoalkan sama ada ia dapat bertahan tanpa kelibat manusia atau haiwan-haiwan lain. Ini kerana jika semua hidupan lain m4ti, lambat-laun lipas juga akan m4ti kerana ketiadaan makanan.

Prof Elgar turut menegaskan l3tupan nuklear memberi kesan kepada alam sekitar secara keseluruhan dan jika ada yang bertahan sekalipun, hanya segelintir saja yang mampu. Pertama, ia mengubah secara kekal DNA organisma hidup sekaligus mencetuskan mutasi dalam kalangan organisma generasi seterusnya.

Kedua, pengionan radiasi secara berterusan dan pada dos yang rendah boleh membawa kepada pelbagai peny4kit seperti kanser dan meningkatkan risiko peny4kit-peny4kit kronik seperti penyakit jantung. Sementara dos radiasi yang tinggi boleh membvnvh sel-sel. Ketiga, dengan bahan radioaktif boleh berkumpul dan berpusing mengikut kitaran alam semulajadi, ia boleh memberi kesan kepada bumi, sistem air tawar dan lautan dunia.

Keempat, ia boleh memberi kesan kepada rantaian makanan di mana haiwan tertier mengandungi tahap isotop lebih tinggi berbanding persekitaran mereka. Jadi, sekiranya sesetengah organisma ini tidak terkesan pada awalnya, ia masih menjadi sebahagian daripada ekosistem yang rosak akibat perkara sebegini.

Contoh paling mudah ialah Chernobyl. Selepas insiden kemalangan nuklear pada tahun 80-an yang menyaksikan populasi bandar berkenaan dipindahkan ke tempat lain, alam semulajadi kembali semula mengisi ruang bandar Ukraine yang ditinggalkan itu. Tetapi organisma yang hidup di situ bukan saja tidak banyak, malah banyak isu lain termasuk kekurangan kepelbagaian spesies hidupan dan jangka hayat hidupan yang pendek.

Tambah Prof Ruff lagi, dengan memberi fokus kepada satu spesies sahaja, ia menyebabkan manusia terlepas pandang kerumitan persekitaran biologi dan bagaimana ia berkait antara satu sama lain serta interaksi antara semua tekanan pada masa sama.

Beliau menambah, “Terdapat pelbagai faktor yang kita harus lihat. Terdapat faktor persekitaran. Terdapat pendedahan kronik, kesan kepada generasi-generasi dan kekurangan makanan sebagai contoh. Saiz kesan l3tupan nuklear jauh lebih besar daripada apa yang anda lihat dalam persekitaran makmal dan eksperimen terkawal.”

RUJUKAN:

Stanton, Kate. (2019). Would cockroaches really survive a nuclear apocalypse?. Go Figure. https://pursuit.unimelb.edu.au/articles/would-cockroaches-really-survive-a-nuclear-apocalypse


Ahli Arkeologi Menemukan Petempatan Islam Kurun Ke-7 Masehi Di Qatar

Ahli-ahli arkeologi terkesima dengan sebuah penemuan luar biasa yang bahagian selatan al-Wakrah, Qatar – iaitu sisa runtuhan dan tinggalan petempatan Islam kurun ke-7 yang terpelihara dengan baik. Pentarikhan radiokarbon yang dilakukan mendapati rumah-rumah di petempatan berkenaan dibangunkan pada tempoh antara tahun 600 hingga 630M dan ianya dihuni selama 100 tahun.Penemuan ini, yang berjarak hanya 1 kilometer dari pantai, dilakukan pada 6 bulan yang lalu (Januari 2013). Namun, signifikasi yang dimiliki petempatan ini tidak dapat dikesan dengan serta-merta memandangkan terlalu sedikit bahagiannya yang timbul dan kelihatan di permukaan tanah. Justeru, kerja-kerja ekskavasi perlu dilakukan bagi mengenal pasti struktur berkenaan.Setelah gundukan pasir dan puing-puing yang tebal dibuang, sosok fizikal petempatan purba tersebut mula jelas kelihatan, mendedahkan tiga buah ruangan besar yang salah satunya dipecahkan menjadi sebuah bilik peribadi yang lebih kecil. Dinding-dindingnya diperbuat daripada kepingan batu-batuan pantai dan lumpur yang rata. Proses ekskavasi yang teliti turut berjaya menemukan beberapa buah perdiangan yang mengandungi sejumlah serpihan tembikar, tulang ikan dan cengkerang.“Bahan bukti ini membantu kami untuk memahami hidangan yang dimakan oleh penghuni petempatan ini dan bagaimana mereka menyediakan hidangan. Kesemua bahan yang dinaikkan ini telah pun dibersihkan agar kami dapat membawa pulang walau sekecil-kecil artifak sekalipun, termasuklah tulang ikan-ikan kecil dan moluska-moluska laut,” jelas Fatima Merekhan, seorang anggota Qatar Museums Authority (QMA).Menariknya, petempatan ini berdiri di tepi pantai tersebut secara tunggal tanpa ada petempatan-petempatan jiran, memandangkan tiada bukti penemuan runtuhan struktur lain di kawasan tersebut.“Tapak-tapak dari zaman ini tersangatlah jarang (ditemukan), tidak hanya di Qatar akan tetapi di seluruh rantau Teluk,” ujar Faisal al-Naim, Ketua Jabatan Barangan Antik di QMA. Penemuan ini menambahkan lagi kefahaman terhadap warisan negara itu di samping berupaya membantu ahli-ahli arkeologi untuk melindungi tapak-tapak yang memiliki signifikasi sejarah dari dicabuli pembangunan pesat dan projek-projek infrastruktur berskala besar yang dijalankan di Qatar. RUJUKAN:April Holloway. (16 Julai 2013). Archaeologists Discover Rare Seventh century Islamic dwelling in Qatar. Ancient Origins. https://www.ancient-origins.net/news-history-archaeology/archaeologists-discover-rare-seventh-century-islamic-dwelling-qatar-00657


Hak Asasi Songsang & Berlandaskan Akal Nafsu Masa Kini

Dunia semakin hari semakin teruk, begitu juga adab, moral dan perangai penduduk utama dunia iaitu manusia. Kita dapat melihat saban hari semakin banyak isu melibatkan moraliti manusia diperdebatkan dan dibahaskan, namun semua itu dilakukan tanpa mengikut pertimbangan agama bahkan berlandaskan akal semata-mata.

Tidak cukup dengan isu perlanggaran hak manusia seperti serangan ISIS & rejim pemerintah terhadap rakyat sendiri di Syria, rejim Zionis menyerang, membunuh & menjarah penempatan serta nyawa penduduk Palestine saban hari, serangan pemerintah Myanmar terhadap penduduk Rohingya yang dinafikan kerakyatan, dan banyak lagi contoh lain.

Kita juga dihidangkan dengan pertambahan pengaruh golongan LGBT yang mempromosikan hubungan seksual songsang antara jantina sejenis, pemaksaan dunia untuk mengiktiraf golongan transgender yang berlawanan dengan fitrah manusia normal dan macam-macam lagi. Namun jika kita membelek berita dunia, akan didapati telah bertambah 3 isu terkini manusia yang berlapikkan hak asasi manusia tetapi mengikut isu akal dan nafsu sempit manusia semata-mata.

1. SAMAN IBU BAPA
SENDIRI KERANA MELAHIRKAN

Kecuali anda baru keluar dari gua dan selama ini hidup secara primitif, ini adalah satu kes hak asasi manusia yang sangat tak masuk akal yang anda pasti sudah tahu. Seorang lelaki dari Mumbai, India telah menjadi tajuk berita utama di seluruh dunia kerana menyaman kedua ibu bapanya akibat melahirkannya tanpa keizinan. Raphael Samuel berusia 27 tahun merupakan pengikut golongan antinatalist, iaitu satu kumpulan manusia sesat yang menolak mereka dilahirkan di dunia.

Menurut kumpulan ini, mereka ada hak untuk memilih sama ada mahu dilahirkan ke dunia atau tidak. Dan lelaki bernama Raphael Samuel ini bertindak menyaman ibu bapa sendiri kerana terpengaruh dengan ajaran golongan antinatalist ini, macam lirik lagu “tidak ku pinta lahir ke dunia…” Menurut Rapahel, ibu bapa melahirkan dia untuk keseronokan mereka semata-mata tetapi tidak ‘mendapat restu dia terlebih dahulu sebelum dilahirkan’. Lebih teruk lagi, Raphael Samuel ini telah memberikan analogi bahawa melahirkan bayi tanpa consent bayi itu sendiri adalah seperti menculik dan perhambaan. Apa punya pemikiran manusia sekarang ini?

Sebenarnya
golongan antinatalist atau anti-kelahiran ini adalah satu kumpulan sesat yang
sangat tidak masuk akal. Sama ada kita hidup atau tidak adalah kekuasaan Tuhan,
dan bukan daripada kita sendiri. Bahkan Muslim diajar supaya bersyukur dengan
nyawa yang berikan Allah SWT serta rezeki yang dikurniakan kepada kita. Ini
adalah satu ajaran yang bertopengkan nafsu dan akal sempit semata-mata. Nyawa,
rezeki dan jodoh adalah aturan Allah SWT, manusia disuruh berusaha mendapatkan
yang terbaik dalam kehidupan dan bukan menolak semua yang diberi.

2. PERMOHONAN
MENGURANGKAN UMUR SENDIRI

Tahukah anda, atas nama hak asasi manusia kita boleh meminta untuk dikurangkan umur sendiri? Isu ini telah berlaku di Belanda (Netherland) apabila seorang lelaki bernama Emile Ratelband yang berumur 69 tahun telah membuat permohonan undang-undang untuk mengurangkan umurnya sebanyak 20 tahun.

Alasannya? Memudahkannya untuk mendapat pasangan melalui aplikasi mencari jodoh Tinder. Emile Ratelband mengatakan adalah menjadi haknya selaku manusia (hak asasi manusia) untuk memilih umurnya sendiri. Dia telah mendakwa bahawa dengan umurnya 69 tahun, adalah sukar baginya untuk mencari pasangan perempuan kerana mereka akan lari apabila melihat umurnya yang seakan-akan ayah atau datuk kepada mereka.

Kebanyakan orang lain hanya akan menipu berkaitan umur dan maklumat di dalam media sosial tetapi tidak bagi lelaki ini. Apabila ingin berbuat demikian, Emile Ratelband telah menggunakan saluran undang-undang dengan memohon kepada jabatan pendaftaran Belanda untuk mengubah umurnya sendiri. Namun selepas berbicara di dalam mahkamah, permohonan Emile ditolak oleh pihak pemerintah Belanda dengan alasan berikut:

“Mr Ratelband
is at liberty to feel 20 years younger than his real age and to act accordingly,”
said Arnhem court’s written ruling. “But amending his date of birth would cause
20 years of records to vanish from the register of births, deaths, marriages
and registered partnerships. This
would have a variety of undesirable legal and societal implications.”

Tindakan
Emile Ratelband ini adalah satu lagi eksploitasi hak asasi manusia yang
berpandukan akal & nafsu semata-mata, tanpa meletakkan ajaran agama di
depan. Bukankah telah menjadi panduan bagi manusia melalui wahyu Allah SWT
bahawa umur, hidup atau mati adalah rahsia Allah SWT semata-mata dan tiada
manusia boleh mengubah walau sedikit pun takdir Ilahi.

3. TRANSGENDER
MENGUASAI DAN MEROSAKKAN HAK WANITA

Bagi pendokong & penyokong LGBT, salah satu item dalam isu ini adalah menaikkan dan menjaga hak golongan transgender, termasuklah di Malaysia seperti penyokong dua orang usahawan transgender yang dikenali. Sebenarnya apa yang penulis lihat adalah bukannya golongan transgender ini diserang, dibunuh atau diseksa, tetapi yang berlaku adalah agama Islam & Muslim khususnya di Malaysia ingin mendidik & menyedarkan golongan transgender ini agar kembali ke pangkal jalan kerana mereka pun Muslim.

Itu isu di Malaysia, sekarang isu di dunia adalah ramai wanita (termasuk di Barat) yang kononnya dahulu menyokong golongan transgender ini sekarang menentang penglibatan mereka dalam aktiviti wanita. Kenapa boleh berubah? Ini kerana wanita-wanita ini melihat golongan transgender (khususnya lelaki yang bertukar kepada wanita) telah menguasai semua aktiviti melibatkan wanita seperti sukan dan aktiviti komuniti dan mengancam hak wanita.

Contoh yang boleh dilihat adalah kisah Laurel Hubbard, seorang transgender dari Australia yang memenangi pertandingan angkat berat wanita. Kemenangan Hubbard telah menimbulkan persoalan kerana peserta wanita lain menganggap Hubbard boleh menang kerana dia (pernah) menjadi lelaki dan mempunyai keupayaan lelaki. Namun ramai peserta wanita melihat Hubbard merampas hak wanita dalam sukan. Sama seperti kes penunggang basikal transgender Jillian Bearden dari Colorado yang dianggap terlalu ‘kuat’ untuk bertanding dalam kategori basikal.

Sama juga seperti kes transgender Rachel McKinnon yang memenangi pertandingan basikal UCI Masters Track World Championship pada Oktober 2018. Kemenangan Rachel telah disangkal dan dianggap tidak adil oleh peserta wanita lain kerana transgender ini adalah ‘lelaki berpakaian wanita’ dan dianggap mengancam hak wanita sendiri. COnoth lain adalah tentang Karen White, seorang banduan transgender ‘wanita’ yang telah dikenakan hukuman akibat menyerang dan melakukan keganasan seksual kepada banduan wanita lain.

Ironinya adalah sebelum menjadi wanita, Karen White telah ditahan dan dipenjaran kerana kesalahan serangan seksual kepada wanita juga. Akhirnya menimbulkan masalah kepada warden penjara wanita untuk mengawasi dan menjaga ‘wanita’ seperti Karen White ini.

‘Sebenarnya jika dilihat dari sudut agama, Islam telah meletakkan pembahagiaan khas antara lelaki & wanita. Setiap jantina dilahirkan dengan kelebihan dan kekurangan masing-masing, jika manusia mencampur adukkan urusan jantina ini dalam kehidupan, membuat keputusan berlandaskan akal & nafsu semata-mata atas nama hak asasi manusia tanpa mengikut ajaran agama melalui panduan & ajaran Rasul yang diutus oleh Allah SWT, maka kita dilihat telah melanggar fitrah asal manusia yang dicipta oleh Allah SWT, lantas menimbulkan kekeliruan dan masalah kepada manusia itu sendiri akhirnya.

Contoh-contoh di atas dan banyak lagi adalah bukti dangkalnya pemikiran manusia yang cetek & masih terhad ilmu terhadap sifat kemanusiaan, dan masih memerlukan panduan agama dalam kehidupan.  Semoga setiap perkara kita lakukan mendapat panduan dan rahmat Allah SWT agar tidak tersasar dan sesat daripada ajaran Islam berlandaskan al-Quran & Hadis.


Kisah Umar Mengadili Kes Pembµnµhan

Kisah hebat ini berlaku ketika zaman Khalifah Umar Abdul Khatab. Ketika itu, Umar didatangi oleh dua orang adik-beradik yang membawa seorang lelaki yang sedang diikat untuk diadili oleh Umar.

Umar terus bertanya atas sebab apa lelaki tersebut diikat kepada dua orang adik beradik itu.

“Pemuda ini telah membµnµh ayah kami dan kami mahu Amirul Mukminin mengadili beliau!”

“Sebelum kau jatuhkan hukuman ke atas aku, maka dengarkanlah dahulu kisah aku!”
Mahu berlaku adil, maka Umar pun mendengar kisah lelaki itu.

“Begini, aku telah kehilangan untaku. Aku mencari-cari sampai ke kawasan kebun ayah kepada dua pemuda itu. Belum sempat aku menarik unta aku yang sedang memakan rumput di kebun itu, terus ayah mereka melontarkan batu mengenai untaku lalu ma.ti. Dengan perasaan marah, aku melontarkan batu tadi lalu terkena kepala ayahnya yang kebetulan, turut ma.ti.”

Mendengarkan cerita itu, tahulah Umar kalau berdasarkan undang-undang Islam, ianya jatuh ke hukuman Qisas iaitu membalas apa yang setimpal kepada yang berlaku pada mangsa.

“Kalau itu pengadilan kau wahai Amirul Mukminin, maka aku redha. Tetapi aku ada permintan…”

“Permintaan apa itu?” soal Umar.

“Sebelum ayahku ma.ti, dia ada tinggalkan harta sepencarian untuk adikku. Malangnya hanya aku sahaja yang mengetahui lokasi harta tersebut. Kalau kau izinkan aku kembali kaumku, nescaya aku akan selesaikan dan kembali ke sini menjalankan hukuman yang tertangguh.”

Umar tak boleh membiarkan dia pergi begitu sahaja. Lantas ditanyakan siapa di situ yang sudi menjadi penjaminnya. Namun, yang mengangkat tangan adalah sahabat nabi iaitu Salman Al-Farisi. Umar melarang Salman, namun Salman masih berkeras mahu menjadi penjamin.

Lantas dengan hati yang berat, Umar terpaksa membenarkan pemuda tersebut kembali ke kaumnya, dan membiarkan Salman menjadi sebagai penjamin. Namun, sampai ke satu masa yang dijanjikan, pemuda tadi tidak kunjung tiba.

Dengan berat hati, Salman sudah bersedia untuk menyerahkan dirinya untuk dihukumi kerana dia sudah menjadi penjamin. Namun ketika saat akhir hukuman Qisas mahu dijalankan, tiba-tiba kelihatan pemuda tersebut berlari mendapatkan Umar.

“Maaf, aku terlambat kerana urusan kaumku mengambil masa yang lama!” Dia akhirnya menukarkan tempat dengan Salman Al-Farisi, dan bersedia untuk menjalankan hukuman. Namun, Umar ada persoalan yang mahu dilontarkan kepada pemuda tadi.

“Demi ALLAH, kau boleh sahaja lari daripada hukuman ini. Kenapa kau kembali semula?” soal Umar.

“Agar tiada yang mengatakan bahawa dikalangan Muslimin, tiada lagi pemuda yang menepati janji.”

Lantas Umar kemudian mendekati Salman tidak jauh daripada pemuda itu lantas bertanya.

“Kenapa kau boleh menjamin seorang yang tidak kau kenali?”

“Agar tiada yang mengatakan bahawa dikalangan Muslimin, tiada lagi yang percaya dan sanggup menanggung beban saudara seagama dengannya.”

Tiba-tiba kejutan lain pula berlaku. Dua orang adik beradik itu tiba-tiba mahu membatalkan hukuman kepada pemuda yang membµnµh ayahnya. Ingat, dalam hukuman Qisas keluarga si ma.ti sahaja memiliki hak pengampunan. Lantas ditanyakan Umar sebab-musabab disebalik keputusan mereka.

“Agar tiada yang mengatakan bahawa dikalangan Muslimin, tiada lagi yang sanggup memaafkan dan berkasih sayang.”

“Wahai Salman, kamu sungguh berani, dan wahai pemuda, kamu adalah al-Wafi. Kamu berdua sangat mulia, lalu bersalamanlah dan kuatkan ukhuwah di antara kalian,” kata Umar yang kagum dengan apa yang berlaku pada hari tersebut.


Parti Konservatif Menang Pilihanraya Greece

Dalam pilihanraya di Greece (Yunani) yang menjadi tumpuan dunia, parti New Democracy (ND) yang berhaluan “centre-right” (konservatif) menewaskan Syriza yang berhaluan “left-populist”.

Pilihanraya kali ni ialah pilihanraya Greece yang pertama selepas negara itu keluar daripada krisis hutang kerajaan yang menjerat ia dari tahun 2010 hingga 2018. Syriza naik pada tahun 2015, menewaskan ND yang merupakan kerajaan ketika itu. Tapi hari ini, Syriza pula tewas kepada ND, ND naik balik.

Tahun 2015, ND kalah teruk, dari 129 kerusi turun kepada 76, Syriza naik dari 71 kepada 149. Tapi kali ni, Syriza pula kalah teruk, dari 145 merosot ke 86. ND pulak naik dari 75 ke 158 (jumlah kerusi parlimen Greece ialah 300).

Apa yang menarik sangat pasal pilihanraya Greece ni? Greece ialah tempat lahir demokrasi. Perkataan demokrasi itu sendiri berasal dari istilah Bahasa Greek iaitu “demos” (rakyat) dan “kratos” (kuasa). Orang Greece di kota Athens lah yang mencipta sistem demokrasi pada 2,500 tahun yang lalu, sebelum ia dipopularkan dan disebarkan ke seluruh dunia dalam 2 abad yang lepas.

Tapi yang lebih penting, krisis Greece 2010-2018 lah yang membuka mata dunia tentang kelemahan Kesatuan Eropah (EU). Dulu cerita pasal EU orang penuh dengan kagum. Wah pakai satu matawang. Wah dari satu negara ke negara lain tak perlu pasport. Heaven. Advanced.

Tapi pengalaman Greece membuktikan semua tu indah khabar dari rupa. Ada hikmah juga UK tak pakai Euro. Krisis hutang 2010-2018 menyebabkan Greece hampir-hampir keluar daripada EU. Sebelum Brexit, orang cerita pasal kemungkinan berlakunya “Grexit”.

Krisis hutang Greece juga menyebabkan “hutang negara” menjadi bualan hangat. Orang anggap kerajaan boleh jadi bankrap kalau berhutang banyak sangat macam Greece. Tapi sebenarnya, negara tak boleh bankrap atau muflis macam individu. Negara hanya mengisytiharkan “default” ke atas hutang.

Kalau individu muflis, aset peribadi macam kereta dan rumah akan disita dan dilelong, tapi tu tak berlaku pada negara. Yang kita nampak negara jual aset kepada negara pemiutang tu sebenarnya sebahagian daripada perjanjian untuk mendapatkan pinjaman bagi mengelakkan negara mengisytihar default.

Disebabkan Greece memakai matawang Euro, Greece tiada autonomi ke atas dasar kewangan sendiri. Ia tak dapat mempengaruhi nilai matawang melalui kadar bunga sebab kadar bunga ditentukan oleh Bank Pusat Eropah (ECB) yang berpusat di Frankfurt.

Kalau Greece tak pakai Euro, ia mempunyai fleksibiliti untuk “devalue” matawangnya, supaya hutangnya lebih murah (debt monetization) dan juga untuk merangsang ekonomi (nilai matawang rendah bagus untuk eksport) bagi menjana pendapatan membiayai hutang.

Contoh macam Jepun, walaupun nisbah hutang dan GDP (debt-to-GDP ratio) cecah 200% Jepun tetap rileks. Sebab Jepun ada autonomi ke atas dasar kewangan. Tapi Greece kena ikut had hutang yang ditetapkan oleh EU iaitu 60% daripada nilai GDP.

Apabila nisbah antara hutang dan GDP Greece mencecah 120% pada awal 2010, pasaran bon jadi panik, dan penarafan kredit bon kerajaan Greece diturunkan ke level “junk bond”. Kos pinjaman kerajaan Greece meningkat secara mendadak dan kerajaan terpaksa meminjam dengan EU dan IMF akibat ketandusan dana.

Tapi masalah meminjam dengan EU dan IMF ni ialah kerajaan terpaksa melaksanakan dasar “austerity” (jimat cermat) sebagai prasyarat pinjaman diluluskan. Kerajaan kena menunjukkan “disiplin” kewangan dengan mengurangkan defisit belanjawan dan hutang kerajaan ke tahap yang ditetapkan oleh EU. Jadi kerajaan Greece terpaksa memotong perbelanjaan awam. Peruntukan pendidikan hingga pencen semua dikurangkan, subsidi ditarik.

Pakej pinjaman EU-IMF juga disertakan syarat penswastaan syarikat milik negara. Walaupun EU dan IMF justify permintaan semua tu sebagai “best practice” dalam teori dan amal ekonomi, tapi ia sebenarnya lebih ke arah memajukan kepentingan golongan pemodal (kapitalis).

Indonesia dan Korea Selatan dah pernah kena semasa krisis kewangan 1997-1998. Dalam ekonomi-politik kita panggil pakej lengkap dasar austerity, penswastaan dan pembukaan pasaran ni sebagai “neoliberalisme”. Dan bukan rahsia lagi bahawa EU dan IMF ialah institusi yang promote ideologi neoliberal.

Pelaksanaan dasar neoliberal ni bukan saja menyusahkan hidup rakyat, malah memburukkan lagi keadaan ekonomi Greece. Ekonomi Greece mengucup 25%, angka paling tinggi bagi sesebuah negara Barat sejak kemelesetan dunia pada 1930-an. Kadar pengangguran pun meningkat ke 25%, dan paling kronik di kalangan belia (bawah umur 25) di mana kadar pengangguran mencecah 60%.

Rakyat menyalurkan kemarahan mereka terhadap kerajaan ND ketika itu. Dalam pilihanraya Januari 2015, rakyat Greece memilih Syriza pimpinan Alexis Tsipras yang berjanji untuk memansuhkan dasar austerity dan memaksa EU dan IMF untuk merunding semula pinjaman.

Apabila Greece perlu bayar balik hutangnya pada pertengahan 2015, Greece tak mampu berbuat demikian dan memerlukan pinjaman baharu, orang menanti-nantikan Tsipras untuk beraksi dan mendapatkan deal yang adil kepada Greece.

Tapi mungkin sebab tak cukup pengalaman berunding, last-last Tsipras berkompromi dengan tuntutan EU dan IMF supaya kerajaan Greece melaksanakan austerity sekali lagi untuk mendapatkan pinjaman. U-turn maut. Dari hero lawan EU-IMF jadi barua EU-IMF, Tsipras kata nak serah kepada rakyat samada nak terima atau tak dengan mengadakan referendum pada Julai 2015.

Walaupun 61% rakyat Greece menolak deal tersebut, Tsipras tetap meneruskan pinjaman tersebut. Golongan bijak pandai dalam kabinet Syriza seperti Yanis Varoufakis meletak jawatannya sebagai Menteri Kewangan kerana merasa partinya telah mengkhianati amanat rakyat.

Walaupun Tsipras mengumumkan Greece berjaya keluar daripada krisis pada Ogos 2018, tapi keadaan ekonomi masih tidak menyakinkan. Kadar pengangguran belia turun dari 60% ke 40%, masih tinggi. Setelah “bersabar” dengan Tsipras selama 4 tahun, kali ni pengundi Greece menghukum Syriza dengan menaikkan semula ND.

ND terang-terang neoliberal, tapi sekurang-kurangnya ND tidak hipokrit seperti Syriza. ND neoliberal zahir dan batin. Syriza berlagak sebagai sosialis-populis, tapi akur kepada neoliberalisme. Yang menariknya, Varoufakis yang meletak jawatan pada 2015 telah menubuhkan parti baharu bernama MeRa25 dan berjaya meraih 10 kerusi dalam pilihanraya kali ini.

Begitulah politik demokrasi di tempat asal usul demokrasi. Parti pemerintah bersilih ganti. Yang dicaci dulu diangkat hari ini. Yang jadi hero semalam dilabel barua (traitor) hari ini. Tapi pi mai pi mai sama juga sebenarnya. “Tuan” sebenar dalam sesebuah demokrasi adalah “oligarchs”, bukan rakyat.

Tak kira parti mana yang rakyat Greece naikkan, yang paling untung ialah golongan pemodal seperti Fraport yang berjaya menguasai 14 lapangan terbang Greece yang diswastakan menurut perjanjian pinjaman EU-IMF, dan juga bank-bank Jerman yang merai keuntungan berbilion-bilion dari pelaburan dalam bon kerajaan Greece.

Rakyat Greece? Ikat perut dan percaya bahawa itulah jalan penyelesaian terbaik kepada ekonomi mereka.


Hiroo Onoda – Pegawai Jepun Terakhir Menyerah Diri Ketika Perang Dunia Kedua

“Ia mungkin mengambil masa tiga tahun, mungkin lima tahun tetapi apapun kami akan datang kepada kamu,” kata Mejar Yoshimi Taniguchi kepada seorang pegawai muda bernama Leftenan Hiroo Onoda pada 28 Februari 1945. Tetapi janji tersebut hanya dapat direalisasikan kira-kira 29 tahun kemudian.

Pada 9 Mac 1974, Onoda keluar dari hutan sambil memakai uniform Tentera Diraja Jepun (Imperial Japanese Army/IJA). Walaupun uniform yang dipakainya compang-camping tetapi ia masih dalam keadaan baik.

Dalam tempoh tersebut, Onoda dan tiga rakannya memilih berjuang dalam hutan dengan berbekalkan pisang, kelapa dan nasi yang dicuri daripada penduduk tempatan. Bagaimanapun, menjelang tahun 1974, hanya dia saja yang tinggal.

Lahir pada 19 Mac 1922 di Kainan, Wakayama, Jepun, Onoda menyertai IJA sebelum menyertai Sekolah Nakano pada 1942. Sekolah ini melatih para rekrut seni perisikan dari seni mempertahankan diri hinggalah latihan kemandirian diri. Kesemua kemahiran yang dipelajari di Nakano membantunya hidup di hutan Filipina untuk beberapa dekad berikutnya.

Bagi korang yang tertarik nak tahu pasal pertempuran di hutan ni, dipersilakan baca buku ni. Buku ni ditulis oleh wira negara iaitu Dato Mohd Rani Abdul Rashid, sekarang dah ada kat Shopee: https://bit.ly/PertempuranHutan

Setelah tamat latihan, Onoda dihantar bertugas di Pulau Lubang, Filipina pada Disember 1944. 1944 hingga Ogos 1945 dianggap tempoh terakhir Perang Dunia Kedua (WWII) dengan Jepun dipaksa berundur dari setiap wilayah yang ditaklukinya di Asia Pasifik.

Apabila angkatan perang Amerika Syarikat tiba di Lubang, Taniguchi mengarahkan Onoda untuk terus berlawan dan tidak menyerah diri. Arahan itu terus dipatuhi olehnya dan tiga lagi askar iaitu Prebet Yuichi Akatsu, Korporal Shoichi Shimada dan Prebet Kelas Pertama Kinshichi Kozuka.

Selepas Jepun menyerah kalah pada Ogos 1945, keempat-empat mereka melancarkan perang gerila dan berbalas tembakan dengan polis tempatan. Kali pertama mereka mengetahui nasib Jepun pasca-WWII ialah menerusi risalah yang ditinggalkan penduduk tempatan pada Oktober 1945.

Apabila mereka membunuh seekor lembu, satu risalah yang ditinggalkan penduduk menggesa mereka menyerah diri. Tetapi Onoda dan anak-anak buahnya menganggap itu satu helah oleh pihak Bersekutu. Pada mereka, jika benar perang sudah berakhir, maka mereka sudah pasti tidak akan ditembak.

Kerajaan Filipina turut menggugurkan risalah sekitar Lubang dalam bentuk gambar keluarga dan surat dari tanah air. Ini bagi menyakinkan kumpulan ini bahawa WWII sudah berakhir dan perjuangan mereka bersifat sia-sia. Tetapi seperti biasa, Onoda dan anak-anak buahnya menyifatkan ia sebagai satu helah.

Dalam tempoh 29 tahun, nasib Akatsu, Shimada dan Kozuka berbeza-beza. Akatsu memilih menyerah diri kepada tentera Filipina pada 1950. Sementara Shimada pula ditembak kumpulan pencari yang mencari mereka pada 1954. Manakala Kozuka pula ditembak pihak berkuasa pada 1972 semasa membantu Onoda membakar beras yang dikumpul oleh para petani.

Sejak itu, Onoda bersendirian dalam hutan dan enggan menyerah selagi tiada arahan rasmi daripada Taniguchi. Tetapi semua itu berubah apabila seorang penjelajah Jepun bernama Norio Suzuki menemuinya pada 20 Februari 1974.

Pada awalnya, Onoda mahu menembaknya. Tetapi Suzuki berjaya menyakinkannya untuk meletakkan senjata selepas mengetahui kisahnya itu. Onoda bagaimanapun bertegas dia akan menyerah selepas mendapat arahan daripada Taniguchi.

Sebaik pulang ke Jepun dengan membawa gambarnya bersama bekas tentera IJA itu, kerajaan Jepun mencari bekas pegawai pemerintah Onoda. Rupanya dalam tempoh 29 tahun, Taniguchi yang sebelum itu menyerah diri pada akhir perang bekerja sebagai penjual buku.

Selepas mendapat tahu apa yang berlaku, Suzuki membawanya ke Lubang pada 9 Mac 1974. Pada hari itulah, Taniguchi memerintahkan Onoda untuk meletakkan senjata dan menyerah diri secara rasmi. Dia turut menyerahkan sebilah pedang tentera, selaras raifal Arisaka Type 99, 500 butir peluru dan beberapa butir bom tangan. Pada ketika itu, Onoda berusia 52 tahun.

Presiden Filipina ketika itu, Ferdinand Marcos kemudiannya memberi pengampunan kepada Onoda untuk semua jenayah yang dilakukan dalam tempoh tersebut. Tetapi sebaik pulang ke tanah air, dia merasakan Jepun yang dikenalinya berubah menjadi entiti yang tidak dikenali.

Setahun selepas pulang ke Jepun, Onoda berhijrah ke Sao Paolo, Brazil untuk menjadi penternak lembu. Di sinilah, dia bertemu jodoh dengan seorang wanita bernama Machie Honoku, seorang guru upacara teh. Mereka tinggal di Brazil sehingga 1984 sebelum pulang ke tanah air.

Onoda kemudiannya menubuhkan Sekolah Alam Semulajadi Onoda, sebuah kem kemandirian diri untuk golongan remaja. Sehingga ke akhir hayatnya, dia banyak menghabiskan masa sama ada di Jepun atau Brazil. Onoda kemudiannya meninggal dunia pada 2014 akibat komplikasi pneumonia.

Kisahnya diterbitkan dalam bentuk memoir bertajuk No Surrender: My Thirty Year War yang diterjemah oleh Charles S. Terry. Ia turut menjadi inspirasi kepada filem Onoda: 10,000 Nights in the Jungle dengan Yuya Endo dan Kanji Tsuda sebagai Onoda.

Tetapi jika ada menyangka bahawa Onoda merupakan tentera IJA terakhir yang menyerah diri, anda silap. Gelaran itu jatuh kepada Prebet Teruo Nakamura. Tidak seperti Onoda yang memilih menyerah diri secara sukarela kepada pegawai pemerintahnya, Nakamura pula ditangkap oleh tentera Indonesia pada Disember 1974.

RUJUKAN

Barrett, C. (2020, 15 Oktober). HIROO ONODA, THE JAPANESE OFFICER WHO REFUSED TO SURRENDER DECADES AFTER WWII’S END. HistoryNet.


Kelawar Gergasi Sebesar Manusia Wujud?

Kenal tak gambar pertama kelawar ini? Gambar ini pernah tular di laman web Reddit beberapa tahun lepas oleh seorang warga Filipina. Penghantar foto ini mendakwa kelawar bersaiz manusia ini tidur sebentar di laman belakang rumah.

Sebenarnya, wujud kelawar bersaiz manusia ini. Malah, di Malaysia wujud kelawar besar ini. Nama kelawar ini adalah Musang Terbang atau nama saintifiknya adalah Pteropus vampyrus.

Nama lain Musang Terbang ini adalah, Greater Flying Fox, Malayan Flying Fox, Malaysian Flying Fox, Kelawar Buah Gergasi, Keluang, Kalang, atau Kalong. Musang Terbang ini dari kumpulan Megabat dalam keluarga Pteropodidae.

Musang Terbang ini tidaklah besar mana sehingga bersaiz manusia. Berat kelawar ini hanyalah dari 0.65 hingga 1.1 kg. Panjang sayapnya pula mencecah 1.5 meter. Namun spesis kelawar ini tetap menjadi salah satu spesis kelawar terbesar dunia.

Wajahnya yang berupa seperti musang dan telinganya tajam ke hadapan menjadikan ia mempunyai gelaran ‘Musang Terbang’. Bulu kelawar ini pula adalah perang-kehitaman manakala anak kelawar biasanya berwarna kelabu.

Habitat Musang Terbang adalah dalam lingkungan Semenanjung Melayu hingga ke Filipina dan dari timur Sumatra, Jawa, Borneo, hingga Timor Leste. Biasanya kelawar ini hidup di hutan hujan, paya bakau, hutan kelapa, pokok buah, dan beberapa habitat terlindung lain.

Di Malaysia, Musang Terbang biasa hidup di kawasan tanah rendah bawah 365 meter. Manakala di Borneo, kelawar ini tinggal di kawasan persisiran pantai, namun ia terbang ke pulau berdekatan untuk mencari makanan.

Haiwan ini biasa menetap dengan beribu-ribu ekor dalam sebuah koloni. Pernah dicatatkan bahawa sebuah koloni Musang Terbang yang menetap di paya bakau Timor Leste seramai 10,000-20,000 ekor.

Kita percaya bahawa kelawar biasanya menghisap darah atau mempunyai tebiat karnivor seperti memakan serangga. Tapi sebenarnya, kelawar dari kumpulan Megabat seperti Musang Terbang ini adalah pemakan buah. Diet mereka hanyalah bunga, nektar dan buah-buahan. Biasanya buah, nektar, dan buah dari pokok durian, rambutan, jambu, dan langsat menjadi juadah mereka. Buah manga dan pisang juga kelawar ini makan.

Tambahan pula, kelawar Megabat ini tidak bergantung dengan keupayaan echo-lokasi (echolocation) sebab ia tidak mempunyai keupayaan tersebut. Musang Terbang tidak rabun maka mereka boleh mencari makanan hanya menggunakan hidung dan matanya.

Pada 1998, wabak virus Nipah menjangkiti warga Malaysia dan Musang Terbang ini bertanggungjawab sebagai haiwan yang melahirkan virus ini. Wabak dari kelawar ini yang pertama dalam rekod jangkitan Malaysia.

Sekitar 2002-2006, sebanyak 1,756 lesen pemburuan Musang Terbang dikeluarkan dan kelawar ini menjadi buruan sah untuk mendepatkan dagingnya. Keputusannya, sebanyak 22,000 ekor Musang Terbang diburu setiap tahun. Ini angka yang melvi bangkai untuk populasi spesis kelawar ini, berkemungkinan spesis ini akan pupus dalam jangka 81 tahun jika jumlah pemburuan ini berkekalan.

Tahun 2008, Musang Terbang diklasifikasikan sebagai spesis Hampir Terancam (Near-Threatened) oleh organisasi konservasi IUCN (International Union for Conservation of Nature). Selain Musang Terbang terancam oleh pemburuan haram, pembalakan haram dan kemusnahan habitat juga mengundang penurunan populasi kelawar ini.

RUJUKAN:

Dean. S (7 July 2020). Here’s What You Need to Know About That ‘Human-Sized’ Bat Going Viral. Science Alert. https://www.sciencealert.com/here-s-what-you-need-to-know-a…

Goodwin R. E. (1979). “The bats of Timor”. Bulletin of the American Museum of Natural History. 163: 75–122.

Simmons, N.B. (2005). “Order Chiroptera”. In Wilson, D.E.; Reeder, D.M (eds.). Mammal Species of the World: A Taxonomic and Geographic Reference (3rd ed.). Johns Hopkins University Press. pp. 345–346

Payne J., Francis, C. M. and Philps, K. (1985). A field guide to the mammals of Borneo. The Sabah Society, Kota Kinabalu, Malaysia

Shepherd, Chris R.; Shepherd, Loretta Ann (2012). A Naturalist’s Guide to the Mammals of Southeast Asia. Wiltshire, UK: John Beaufoy Publishing. p. 19


Al-Kindi: Filsuf Islam Yang Dilupakan Dunia

Pada 9 hingga 12 Disember 1962, Iraq mengadakan sambutan meraikan ulangtahun seorang cendekiawan Islam abad kesembilan yang paling masyhur dalam sejarah. Ya, Iraq meraikan ulangtahun ke-1,000 kelahiran seorang filsuf Islam yang hebat bernama Ya’qub al-Kindi. Tetapi sejak itu, namanya dipandang sepi oleh orang ramai hanya kerana namanya tidak segah cendekiawan-cendekiawan Islam lain seperti Ibnu Sina, al-Farabi dan al-Khwarizmi. Padahal inilah filsuf yang paling terkenal dalam kalangan bangsa Arab pada abad kesembilan ketika itu.

Biografi

al-Kindi atau nama sebenarnya Abu Yusuf Ya’qub ibn Ishaq al-Kindi dilahirkan pada tahun 801 Masihi di Kufah, Iraq. Bapanya Ishak bin as-Sabah merupakan Gabenor Kufah semasa pemerintahan Khalifah al-Mahdi dan Khalifah Harun al-Rashid. Beliau berasal dari kabilah Kindah, sebuah kabilah Arab Yaman di mana pemimpin kabilah yang terakhir al-Ash’ath bin Qais kemudiannya memeluk Islam di hadapan Rasulullah s.a.w dan menjadi antara sahabat baginda yang setia. Semasa pemerintahan Khulafa’ ar-Rashidin, al-Ash’ath r.a menyertai pelbagai ekpedisi tentera ke Syria dan Parsi sebelum kemudiannya mengetuai ekspedisi ke Azerbaijan semasa pemerintahan Uthman bin Affan r.a. Sahabat nabi itu kemudiannya memilih menetap di Kufah dan kembali ke rahmatullah pada tahun 661 Masihi.

Keturunan al-Ash’ath ini pada awalnya merupakan pemimpin tentera semasa Bani Umayyah berkuasa sebelum kemudiannya menjadi penentang utama kerajaan itu dan merupakan antara penyokong gerakan menggulingkan kerajaan berkenaan yang diketuai Bani Abbasiyyah. Sebagai ganjaran kepada sokongan mereka, kerajaan Abbasiyyah melantik penyokong mereka ke jawatan kerajaan termasuk bapa al-Kindi sendiri, Ishak. Namun al-Kindi tidak berkesempatan merasai kasih sayang bapanya apabila Ishak meninggal dunia pada tahun 809. Walaupun bergelar anak yatim, beliau beruntung kerana mewarisi kekayaan yang ditinggalkan bapanya itu.

Selepas selesai menguruskan urusan pengebumian, al-Kindi bersama ibunya memilih berhijrah ke Basrah dan menetap di sebuah rumah besar yang pernah dimiliki oleh moyangnya, al-Ash’ath. Di sini, beliau mengasah kemahiran ilmu kalam dan Bahasa Arab. Bagaimanapun, itu masih tidak memuaskan hatinya kerana al-Kindi amat berhajat menguasai pelbagai disiplin ilmu lain dan semua itu hanya boleh didapati di Baghdad. Justeru, al-Kindi bersama ibunya berhijrah ke Baghdad pada tahun 819 Masihi, enam tahun selepas krisis perebutan takhta antara Khalifah al-Amin dengan Khalifah al-Ma’mun yang menyaksikan al-Ma’mun muncul sebagai pemenang dan memerintah sehingga 833 Masihi. al-Kindi sekeluarga memilih menetap di rumah keluarga di Rusafah.

Sepanjang berada di Baghdad, beliau rajin berkunjung ke Baitul Hikmah di mana di situlah al-Kindi dapat mengakses pelbagai kitab dan teks yang telah diterjemah dari bahasa asing ke Bahasa Arab. Seterusnya, ini membolehkan beliau membuat pelbagai input menarik dan terbaru dalam banyak disiplin ilmu dari falsafah dan geometri hinggalah fizik dan muzik. Bintangnya terus bersinar apabila bakatnya mula dikesan oleh al-Ma’mun sendiri bila diminta menghadiri diskusi kalam membabitkan baginda dengan golongan cendekiawan termasuk ahli fiqah dan ahli kalam. Dan ini kemudiannya menjadi alat yang digunakan musuh-musuh al-Kindi terhadapnya pada tahun-tahun terkemudian.

Falsafah

Antara mahakaryanya dalam bidang falsafah ialah Risalah al-Kindi fi al-‘Aql. Risalah ini walaupun bersifat ringkas dan sukar untuk difahami telah memainkan peranan penting dalam perbincangan yang berlaku pada Zaman Pertengahan sama ada di Eropah atau di Timur Tengah berkenaan tabiat dan hakikat akal serta pembahagiannya. Para sejarawan bagaimanapun berselisih pendapat tentang sumber risalah ini.

Umumnya, mereka sependapat mengenai kedudukan tulisan Aristotle tentang akal dalam bukunya De Anima sebagai sumber al-Kindi. Namun begitu, persoalan di sini ialah tentang kedudukan komentar Alexander of Aphrodisias, De Intellectu et Intellecto sebagai sumber al-Kindi. Thery, Gilson dan al-Ehwani misalnya mengakui kedudukan tulisan Aristotle dan komentar Alexander sebagai sumber. Sementara Atiyeh pula walaupun mengakui kedudukan karya Aristotle tersebut sebagai sumber tetapi menegaskan bahawa al-Kindi di dalam risalahnya tidak berpandukan komentar Alexander.

Risalah ini kemudiannya dikenali di Eropah dengan De Intellectu selepas diterjemah ke bahasa Latin sebanyak dua kali. Penterjemahan kali pertama dibuat oleh Gerald of Cremona dengan tajuk Verbum Jacob al-Kindi de Intentione Antiquorum in Ratione. Penterjemahan kali kedua pula dibuat oleh John of Spain dengan tajuk Liber al-Kindi de Intellectu et Intellecto. Kedua-dua terjemahan Latin ini kemudiannya diterbitkan oleh A. Nagy dalam Die Philosophische Abhandlungen des Ja’cub ben Ishaq al-Kindi, dalam Beitraege zur Geschichte der Philosophie des Mittelatters, Bd. II. Heft 5, ed. C. Baeumer dan H. F. Hertig, Munster 1897, p.1-11.

Manuskrip asal yang menjadi sumber terjemahan Latin ini bagaimanapun telah hilang. Oleh yang demikian, terjemahan Latin ini dianggap satu-satunya rujukan mengenai pandangan al-Kindi tentang akal di Eropah sehinggalah satu manuskrip lain dijumpai dan diterbitkan oleh Abu Rida dalam juzuk pertama Rasa’il al-Kindi al-Falsafiyyah di Kaherah tahun 1950, al-Ehwani bersama edisi karya Ibn Rushd, Talkhis Kitab al-Nafs, Kaherah 1950, McCarthy beserta terjemahan Inggeris dalam artikelnya “al-Kindi’s Treatise on the Intellect”, (Islamic Studies, vol. III, no. 2, June 1964), Jolivet bersama terjemahan Perancis dalam L’Intellect Selon Kindl Leiden: E. J. Brill, 1971 dan Badawi dalam Rasa’il Falsafiyyah, Beirut: Dar al-Andalus, 1983 (Edisi ketiga).

Menerusi teks ini, al-Kindi berbicara tentang kategori-kategori kewujudan akal. Menurut al-Kindi, terdapat dua jenis akal iaitu akal yang wujud bukan pada manusia dan akal yang wujud pada manusia. Akal yang wujud bukan pada manusia ini disebut sebagai sebab (‘illah) dan asas bagi semua kategori akal yang lain yang wujud pada manusia. Akal ini sentiasa bersifat sebenar dan ia bertanggungjawab membantu akal manusia mencapai maklumat-maklumat dari proses taakulannya.

Manakala kategori akal yang wujud pada manusia pula terbahagi kepada tiga peringkat yang umumnya boleh difahami sebagai tiga tahap kewujudannya. Tahap pertama merupakan tahap di mana ia wujud secara pasif tanpa melakukan apa-apa aktiviti pemikiran. Akal pada tahap ini tidak dinamakan “akal” dengan erti kata yang sebenar kerana akal dalam maksud sebenar ialah akal yang telah menjalankan aktiviti akal iaitu bertaakul. Oleh itu, akal pada tahap ini di gelar sebagai Akal Daya (al- ‘aql bi al-quwwah) yang bermaksud akal di mana zatnya hanyalah bersedia dan berkemampuan untuk menjalankan aktiviti bertaakul tetapi tidak melakukannya secara sebenar.

Tahap kedua bagi akal manusia ialah akal yang pernah bertaakul dan memiliki pengalaman tersebut. Pengalaman ini kemudiannya boleh digunakan pada bila-bila masa yang ia kehendaki. Tahap ini dinamakan sebagai tahap Akal Mustafad iaitu akal yang telah mencapai sesuatu faedah dari pengalaman bertaakul yang lampau.

Seterusnya tahap yang terakhir ialah tahap yang disebut sebagai tahap Akal Zahir. Tahap akal ini merupakan tahap akal yang zahir kewujudannya pada jiwa secara sebenar setelah jiwa menzahirkannya melalui aktiviti-aktiviti pemikiran. Jadi perbezaan akal ini dengan akal pada tahap kedua di atas ialah dari aspek kemunculannya dari jiwa dengan kemunculannya di sini benar-benar zahir dan bukan hanya sekadar satu kemungkinan.

Muzik

Selain ilmu falsafah, al-Kindi memberi input yang bukan sedikit terhadap bidang muzik. Beliau merupakan ahli teori muzik pertama dalam dunia Arab-Islam. al-Kindi dikatakan menulis 15 buah kitab berkenaan teori muzik dari teknik penghasilan muzik dan lagu, irama melodi sesebuah lagu, teknik penghasila puisi dan membentuk suara getaran. Tetapi sayangnya, hanya lima sahaja nota yang dihasilkan beliau yang terselamat. Nota-nota al-Kindi ini menggabung ilmu dan seni, mencipta prinsip asas muzik, menerangkan fungsi alat muzik, teknik membentuk irama dan menyediakan kaedah terkini untuk menggilap bakat.

Menerusi inputnya ini, al-Kindi dapat menghasilkan skala nada muzik Arab yang pertama. Skala nada ini masih lagi digunakan sehingga ke hari ini dan ia berdasarkan skala nada muzik yang dihasilkan oleh Pythagoras. al-Kindi juga dapat menamakan irama dan rentak muzik ini sebagai abjad berjumlah 12 huruf dari a sehingga l. Huruf-huruf ini sama dengan skala nada muzik moden standard hari ini iaitu do, re, mi, fa, so, la, ti dan do. Skala nada irama ini turut dibahagikan mengikut lima alunan rentak lagu Arab.

Contohnya jika seseorang itu memetik gambus, setiap alunan rentak bakal membentuk enam lagi nada suara. Justeru, bila sebuah gambus dipetik, ia sebenarnya menghasilkan 30 nada irama lagu. Dalam teks ini juga, beliau menegaskan perlu wujud keseragaman dan penyelarasan semasa bermain gambus. Keseragaman ini perlu apabila si pemain mengubah satu nada ke satu nada yang lain. Ini kerana muzik merupakan seni hiburan yang menekankan keseragaman nada dan irama serta berasaskan matematik. Menariknya, semua cendekiawan Islam termasuklah filsuf hebat al-Farabi dan tokoh perubatan Islam Ibnu Sina turut mengamalkan teori muzik yang dicipta al-Kindi. Mereka juga turut menggunakan konsep matematik semasa menghasilkan muzik mereka.

Dan tambah menarik, ia juga sebenarnya boleh diaplikasikan dalam bentuk perubatan. Ini dibuktikan al-Kindi menerusi satu kisah membabitkan dirinya dan seorang jiran. Pada satu ketika, ada seorang jirannya di Rusafah yang tidak sudah-sudah memberi layanan buruk terhadap beliau. Api dendam jirannya ini semakin membara apabila dia dihasut oleh sekumpulan ahli fiqah yang iri hati dengan pencapaian al-Kindi dan hubungan rapatnya dengan Khalifah al-Ma’mun ketika itu. Walaupun mempunyai hubungan yang baik dengan baginda, al-Kindi memilih untuk tidak mengadukan hal itu kepadanya dan melayan sahaja kerenah jirannya itu dengan sabar.

Jirannya ialah seorang ahli perniagaan yang semakin tua dan melihat anaknya itu sebagai orang yang dapat meneruskan perniagaannya. Namun, anaknya itu ditimpa penyakit lumpuh di mana antara simptomnya ialah tidak sedarkan diri dan tidak tahu peredaran masa siang atau malam. Ramai doktor cuba mengubati pemuda tersebut tetapi semua rawatan yang diberi tidak menjadi.

Tambah menggusarkan si ayah ialah hanya si anak saja tahu rahsia dalam perniagaannya seperti bilangan stok barang dan senarai pemiutang. Pada mulanya, si ayah tidak mahu meminta bantuan Al-Kindi kerana dia melayan jirannya seperti sampah. Namun melihat keadaan si anak yang makin kritikal, si ayah mengetepikan egonya dan meminta bantuan cendekiawan terkenal itu.

Sebaik sampai di rumah jirannya itu, Al-Kindi segera membuat diagnosis pada pemuda tersebut dan mendapati keadaannya semakin parah. Lalu beliau meminta izin memanggil beberapa orang anak muridnya yang boleh bermain alat muzik untuk membantu dalam sesi rawatannya. Apabila keempat-empat anak muridnya itu sampai, mereka mengambil tempat masing-masing dan mula memainkan alat muzik yang dibawa. Perlahan-lahan, suasana dalam rumah bertukar aman dan nyaman dan mempengaruhi semua yang ada pada ketika itu termasuk si pemuda.

Dan dengan izin Allah s.w.t, anak jiran tersebut bangun seolah-olah seperti terjaga daripada mimpi. Ketika itu, beliau memeriksa nadi dan aliran darah si anak, melihat keadaannya kembali normal. Si pemuda memandang hadirin sekeliling yang tergamam akan apa yang berlaku di hadapan mereka. Si anak kemudian memandang kumpulan pemuzik dan ibu bapanya lalu tersenyum. Si ibu yang merasa gembira mahu bercakap dengan anaknya tetapi Al-Kindi memberi isyarat untuk si ibu diam terlebih dahulu.

Al-Kindi kemudian bertanya, “Duhai anak yang budiman, mohon jelaskan urusan perniagaan ayahmu iaitu berkenaan urusan jual beli dilakukan. Tanpamu, sukar bagi ayahmu menguruskan perniagaannya sebaik mungkin.” Orang ramai tergamam mendengar soalan beliau. Sementara itu, pelajar-pelajar beliau terus memetik gambus dengan perlahan. Dengan suara yang perlahan dan fikiran yang waras, si anak menceritakan semua perkara berkenaan urusan perniagaannya di mana semua maklumat disalin Al-Kindi pada sehelai kertas.

Si anak tersenyum memandang ibu bapanya dan mengucapkan terima kasih kepada beliau kerana mengubatinya. Kemudian, si anak memuji muzik pelajar-pelajar Al-Kindi dan meminta mereka meneruskan petikan gambus tersebut, tanda bahawa si anak akan kembali menemui Penciptanya. Sejak itu, hubungan kedua-duanya bertambah baik dan ahli-ahli fiqah yang selalu berkunjung ke rumah jirannya itu tidak lagi bertandang.

Kisah ini tersebar luas ke seluruh ceruk empayar Islam Abbasiyyah pada ketika itu dan menjadi inspirasi kepada cendekiawan pada abad-abad seterusnya dalam soal perubatan. William Shakespeare dan W.H Auden mencadangkan muzik sebagai alat mengubati jiwa yang lara atau menyelamatkan individu bermasalah.

Muzik juga digunakan oleh hospital-hospital untuk sebagai salah satu daripada rejim penyembuhan bagi veteran kedua-dua P3rang Dunia Pertama dan P3rang Dunia Kedua. Hospital Sultan Bayezid II di Edirne, Turki menggunakan muzik untuk membantu merawat pesakit mental. Hospital ini ialah hospital pertama di dunia yang menggunakan kaedah muzik untuk merawat penyakit mental.

Agama dan peribadi

Di sebalik pencapaiannya ini, musuh-musuhnya sentiasa berusaha memburuk-burukkan beliau termasuk melabelnya sebagai pengamal fahaman Muktazilah dan murtad. Bagaimanapun, semua bukti jelas menunjukkan al-Kindi seorang Ahli Sunnah dan sentiasa berusaha melindungi agama Islam daripada menjadi mainan golongan filsuf yang terpesong.

Malah, beliau juga menegaskan bahawa Allah s.w.t bersetuju dengan kaedah rasional akal yang sebenar dan tidak menyalahi prinsip syarak. Bila ditanya pandangannya terhadap al-Quran, al-Kindi berkata, “Beritahu aku sekiranya ada falsafah manusia yang boleh dikumpulkan dalam beberapa ayat dan bilangan perkataan sama yang difirman-Nya dalam beberapa ayat-Nya.” Kebanyakan karya beliau memuji kebesaran Ilahi. Contohnya, al-Kindi pernah menulis, “Betapa sempurnanya semua ciptaan Tuhan… yang mencipta alam daripada tiada kepada ada.”

Berikutan sikap berkecualinya dalam soal perdebatan golongan Muktazilah dengan golongan Ahli Sunnah, ini membuatkan ramai menghormatinya sebagai seorang tokoh ilmuan yang berwibawa. Ini kerana semua yang dibuatnya semata-mata atas dasar kecintaan terhadap ilmu dan bukan atas sebab kebendaan.

Atas sebab-sebab inilah, al-Ma’mun dan penggantinya al-Mu’tasim menghormati beliau. Semasa pemerintahan al-Mu’tasim, baginda meminta al-Kindi berkhidmat sebagai tutor peribadi puteranya bernama Ahmad. Namun disebabkan hubungan rapatnya dengan beliau, baginda tidak berpeluang menjadi pewaris takhta selepas kemangkatan al-Mu’tasim.

Fitnah

Namun, semua itu berubah semasa pemerintahan Khalifah al-Mutawakkil. al-Mutawakkil merupakan seorang khalifah yang memusuhi golongan Muktazilah termasuk golongan yang sealiran dengannya seperti golongan filsuf. Akibatnya, ramai menjadi mangsa kekejaman polisi baru khalifah termasuk al-Kindi sendiri.

Tetapi dalam kes al-Kindi, beliau menjadi mangsa fitnah dua anggota Banu Musa iaitu Muhammad dan Ahmad bin Musa bin Shakir. Apabila kedua-duanya mengadukan fitnah-fitnah ini kepada baginda, al-Mutawakkil memerintahkan perpustakaan peribadi al-Kindi di Rusafah dirampas dan beliau dihukum sebat di kediamannya.

Malah, beliau juga dilarang berhubung dengan sesiapa termasuk kenalan dan pelajar-pelajarnya. Semasa era inilah, para cendekiawan yang diketepikan semasa era al-Ma’mun dan al-Mu’tasim berlumba-lumba bernaung di bawah penaung baru mereka dan mengecam golongan cendekiawan yang diketepikan. Salah seorang daripadanya ialah al-Jahiz yang tidak habis-habis mencela al-Kindi sebagai seorang yang tamak. Wujud kemungkinan salah satu watak yang disebut dalam buku satiranya yang bertajuk Kitab al-Bukhala sebenarnya merujuk kepada al-Kindi.

Tetapi Allah itu kaya dan Dia sentiasa bersama orang-orang yang teraniaya. Tidak lama selepas itu, Muhammad dan Ahmad bin Musa merupakan sebahagian daripada pasukan jurutera yang ditugaskan membina sebuah bandar Jaafariya termasuk sebuah terusan untuk bandar berkenaan.

Berikutan hubungan baik mereka dengan pihak istana, maka tidak sah sekiranya mereka juga terlibat dalam kegiatan politik di Baghdad dan Samarra (ibu negara terbaru Abbasiyyah semasa era al-Mu’tasim). Namun, kesilapan mereka dalam projek berkenaan telah menimbulkan kemurkaan al-Mutawakkil dan semua tahu mereka berhadapan potensi dihukum bvnvh oleh baginda.

Atas sebab itulah, kedua-duanya kemudian merayu agar diberi peluang. al-Mutawakkil menyeru seorang lagi jurutera bernama Sinad bin Ali dan memerintahkannya memeriksa hasil kerja mereka sebelum baginda membuat keputusan. Seperti kedua-duanya, Sinad juga membenci al-Kindi tetapi tidaklah sampai ke tahap memfitnah dan mempengaruhi khalifah seperti dilakukan oleh dua anggota Banu Musa itu.

Sebagai pertukaran bantuan, beliau mengarahkan kedua-duanya memohon maaf kepada filsuf hebat itu dan memulangkan semua koleksi buku peribadi miliknya. Dan kedua-duanya terselamat apabila al-Mutawakkil mangkat dibvnvh oleh sekumpulan pemimpin tentera Turki yang menyokong puteranya al-Muntasir pada Disember 861 Masihi. Ini berdasarkan rekod Muhammad kemudiannya menjadi peninjau tentera untuk pasukan al-Muntasir bagi menilai keupayaan dan bilangan pihak musuh.

Tetapi kem4tian baginda juga turut menandakan permulaan anarki yang membelenggu kerajaan berkenaan sehingga 870 Masihi. Terima kasih kepada pintu fitnah yang dibuka dua individu yang memusuhi al-Kindi ditambah dengan sikap keras baginda terhadap rakyat menyaksikan kerajaan Abbasiyyah kehilangan prestijnya dan ia kemudiannya jatuh pada tahun 1258 semasa s3rangan Mongol ke atas Baghdad. al-Kindi kembali ke rahmatullah semasa pemerintahan al-Mu’tamid yang ketika itu bergelar khalifah tetapi hanya pada nama pada tahun 873 Masihi.

Legasi

Bagi al-Kindi pula, ramai pelajarnya meneruskan legasinya seperti Yuhanna ibn Masawayh, Abu Ma’shar al-Falaki dan Ahmad bin At-Tayb. Ibnu al-Nadim dalam kitabnya Fihrist memuji sumbangannya terhadap dunia ilmu dan menganggapnya sebagai orang terbaik pada zamannya. Di Eropah, banyak karyanya menjadi rujukan para cendekiawan semasa Zaman Pertengahan dan menjadi inspirasi ramai cendekiawan ketika itu termasuk Robert Grosseteste dan Roger Bacon. Malah, cendekiawan Renaissance Geralomo Cardano menganggap al-Kindi sebagai sebahagian daripada 12 individu yang memiliki minda terhebat.

RUJUKAN: